**REPUBLIKA HRVATSKA**

**Središnji državni ured za razvoj digitalnog društva**

**IZVJEŠĆE O RADU I RAZVOJU DRŽAVNE INFORMACIJSKE INFRASTRUKTURE ZA 2021. GODINU**

veljača 2022.

**Sadržaj**

[1. Uvod 4](#_Toc99367228)

[2. SUSTAV e-GRAĐANI 5](#_Toc99367229)

[3. PROJEKT e-POSLOVANJE 7](#_Toc99367230)

[4. PROJEKT e-PRISTOJBE 8](#_Toc99367231)

[5. PROJEKT e-SAVJETOVANJA 10](#_Toc99367232)

[6. PROJEKT USPOSTAVA PLATFORME S ELEKTRONIČKIM USLUGAMA ZA e/m-POTPIS i e/m-PEČAT 11](#_Toc99367233)

[7. PROJEKT USPOSTAVA CENTRA DIJELJENIH USLUGA (CDU) 11](#_Toc99367234)

[7.1. METAREGISTAR 12](#_Toc99367235)

[7.2. DRŽAVNA SABIRNICA 12](#_Toc99367236)

[8. PROJEKT e-UPISI – INFORMATIZACIJA PROCESA I USPOSTAVA CJELOVITE ELEKTRONIČKE USLUGE UPISA U ODGOJNE I OBRAZOVNE USTANOVE (e-Upisi) 13](#_Toc99367237)

[9. ELEKTRONIČKA IDENTIFIKACIJA I USLUGE POVJERENJA 14](#_Toc99367238)

[10. UNAPRJEĐENJE SUSTAVA EVIDENCIJE I UPRAVLJANJA DRŽAVNE IMOVINE 15](#_Toc99367239)

[11. PORTAL OTVORENIH PODATAKA 15](#_Toc99367240)

[12. MREŽE DRŽAVNE INFORMACIJSKE INFRASTRUKTURE 16](#_Toc99367241)

[12.1. HITRONet 17](#_Toc99367242)

[12.2. CARNET 17](#_Toc99367243)

[13. JAVNI REGISTAR ZA KOORDINACIJU PROJEKATA IZGRADNJE DRŽAVNE INFORMACIJSKE INFRASTRUKTURE (Registar ProDII) 17](#_Toc99367244)

[14. VIJEĆE ZA DRŽAVNU INFORMACIJSKU INFRASTRUKTURU 18](#_Toc99367245)

[15. KIBERNETIČKA SIGURNOST 18](#_Toc99367246)

[16. NACIONALNI PLAN OPORAVKA I OTPORNOSTI 19](#_Toc99367247)

[17. USPOSTAVA INTEGRALNOG SUSTAVA ZA UPRAVLJANJE SLUŽBENOM DOKUMENTACIJOM REPUBLIKE HRVATSKE 20](#_Toc99367248)

[18. STANDARDIZACIJA RAZVOJA e-USLUGA 21](#_Toc99367249)

[19. e-SUDSKI REGISTAR – FAZA 2 22](#_Toc99367250)

[20. UPRAVLJANJE ZEMLJIŠNIM PODACIMA 23](#_Toc99367251)

[21. UVOĐENJE I NADOGRADNJA SUSTAVA ZA PLAĆANJE I MJERENJE UČINKOVITOSTI BOLNIČKOG SUSTAVA HR DRG 23](#_Toc99367252)

[22. USPOSTAVA e-REGISTRA ZGRADA 24](#_Toc99367253)

[23. UNAPRJEĐENJE PRISTUPA PROSTORNIM PODACIMA JAVNOG SEKTORA PUTEM GEOPORTALA NIPP-a 24](#_Toc99367254)

[24. DIGITALIZACIJA KULTURNE BAŠTINE 25](#_Toc99367255)

[25. HRVATSKI DIGITALNI TURIZAM 25](#_Toc99367256)

[26. INTEGRIRANI INFORMACIJSKI SUSTAV MHB 26](#_Toc99367257)

[27. ZAKLJUČAK 26](#_Toc99367258)

[28. TABLIČNI PRIKAZ UTROŠENIH SREDSTAVA ZA ISKAZANE STAVKE IZVJEŠĆA O RADU I RAZVOJU DRŽAVNE INFORMACIJSKE INFRASTRUKTURE U 2021. GODINI 29](#_Toc99367259)

# Uvod

Središnji državni ured za razvoj digitalnog društva je temeljem *Zakona o ustrojstvu i djelokrugu tijela državne uprave („Narodne novine“ br. 85/20)* preuzeo poslove iz djelokruga tadašnjeg Ministarstva uprave koji se odnose na razvitak informacijskog sustava državne uprave, uspostavu tehnološke i sigurnosne informatičke infrastrukture u tijelima državne uprave, povezivanje informacijskih sustava tijela državne uprave kroz jedinstvenu informacijsko-komunikacijsku mrežu, praćenje i koordinaciju projekata iz područja informacijsko-komunikacijske tehnologije u tijelima državne uprave; sudjelovanje u donošenju i praćenju provedbe zakona i drugih propisa u području primjene informacijsko-komunikacijske tehnologije u državnoj upravi, razvitak primjene informacijske i komunikacijske tehnologije te sustava elektroničke uprave.

Strateško planiranje kao i fokus na digitalizaciji različitih procesa unutar tijela državne uprave oslanja se na rezultate istraživanja koje provodi Europska komisija na godišnjoj razini. U tom segmentu SDURDD provodi analize eGovernment Benchmarking istraživanja kojim se procjenjuje napredak digitalne transformacije javne uprave europskih država i postignuti rezultati. Sukladno navedenom istraživanju Hrvatska je u referentnom razdoblju najveći napredak ostvarila u korištenju digitalne pošte, dostupnosti na mobilnim uređajima te korištenju digitalnih dokumenata. Također sukladno Indeksu gospodarske i društvene digitalizacije (DESI) za 2021. godinu među 27 država članica EU-a Hrvatska je na 19. mjestu. Jedna od pozitivnih promjena u području povezivosti dodjela je usklađenog spektra za 5G u kolovozu 2021. To je polazište za daljnje ubrzanje digitalne transformacije i donosi pogodnosti poduzećima i pojedincima. Hrvatska je također poduzela korake za poboljšanje digitalnog pristupa javnoj upravi. Naprimjer uvela je platformu za elektroničko plaćanje pristojbi koja se temelji na elektroničkoj osobnoj iskaznici. Slijedom navedenog, tijekom 2021. godine poduzete su značajne aktivnosti u projektima digitalizacije javne uprave, potpore modernizaciji digitalne infrastrukture i poboljšanja digitalnih javnih usluga za građane i poduzeća. Usvojen je Nacionalni plan oporavka i otpornosti u kojem se iznosi ambiciozan plan djelovanja s reformama i ulaganjima povezanima sa svim dimenzijama indeksa gospodarske i društvene digitalizacije. Za uklanjanje postojećih nedostataka potrebni su kontinuiran rad i integrirani pristup politikama za ljudski kapital i javnu upravu. Energična provedba mjera iz Plana oporavka i otpornosti može donijeti važnu promjenu tempa i priliku da se digitalizacija pokrene u cijeloj Hrvatskoj.

U sklopu Nacionalnog plana oporavka i otpornosti, podkomponente C2.3., u 2021. je započela provedba reforme 1, izrade Strategije digitalne Hrvatske za razdoblje do 2030. te komplementarnog projekta “Uspostava mehanizma koordinacije za osiguranje koherentnog razvoja e-Uprave". Strategija će, s ciljem uspostave sustavnog pristupa digitalizaciji, obuhvatiti strateške ciljeve i prioritete i u područjima digitalizacije javne uprave i pravosuđa te razvoja širokopojasnih komunikacijskih mreža, dok će projekt rezultirati preporukama i akcijskim planom za unaprjeđenje interoperabilnosti. Te će aktivnosti dati temelj za daljnji koordinirani razvoj državne informacijske infrastrukture. Slijedom članka 19. stavka 1. *Zakona o državnoj informacijskoj infrastrukturi („Narodne novine“ br. 92/14)* dalje u tekstu: *Zakon*, Središnji državni ured za razvoj digitalnog društva dužan je podnijeti matičnom odboru Hrvatskog sabora i Vladi Republike Hrvatske Izvješće o radu i razvoju državne informacijske infrastrukture za 2021. godinu.

U nastavku se daje presjek aktivnosti i razvoja po pojedinim komponentama državne informacijske infrastrukture.

# SUSTAV e-GRAĐANI

Sukladno Zakonu o ustrojstvu i djelokrugu tijela državne uprave („Narodne novine“, broj 85/20), koji je stupio na snagu 23. srpnja 2020., Središnji državni ured za razvoj digitalnog društva preuzeo je poslove iz djelokruga bivšeg Ministarstva uprave, Uprave za e-Hrvatsku. Tijekom 2021. Ured nastavlja obavljati poslove koji se odnose na izradu, upravljanje i održavanje elektroničkih usluga u sustavu e-Građani i podržavati rad Agilnog tima koji radi na redizajnu i daljnjem unaprjeđenju sustava e-Građani.

U svibnju 2021. godine u javnost je puštena prva iteracija redizajniranog sustava e-Građani predstavljanjem novog jedinstvenog sučelja e-Građana i portala kojem se može pristupiti s mrežne stranice [https://gov.hr](https://gov.hr/). Važno je naglasiti da je proces redizajna vođen agilnom metodologijom upravljanja projektima, a sam redizajn je bio usmjeren na unaprjeđenje sustava sagledavanjem:

* **Korisničke perspektive** - Sve izmjene koje će biti izvedene moraju unaprijediti postojeće korisničko iskustvo i uspješno riješiti korisničke potrebe;
* **Jasnoće, jednostavnosti i upotrebljivosti** - Sučelje mora biti pregledno, zanimljivo i intuitivno korisnicima koji su iskusni u internetskoj komunikaciji i ujedno prihvatljivo korisnicima koji se ne snalaze s računalnim tehnologijama. Sve stranice su podjednako uporabljive neovisno o uređaju putem kojeg im građanin pristupa (računalo, laptop, tablet, pametni telefon itd.).

Redizajn je donio i nove paradigme u razmišljanju o postojećim elementima informacijske infrastrukture kojima raspolažemo. Prva promjena u razmišljanju koju donosi Agilni tim je spajanje, do tada, fragmentiranih izvora informacija, a to su: Središnji državni portal, Moja uprava i e-Građani. E-Građani prestaje biti repozitorij usluga već postaje centralno mjesto u državi na kojem građani mogu dobiti sve relevantne informacije koje se tiču korištenja digitalnih javnih usluga, na kojem mogu pristupiti javnim digitalnim uslugama u državi te vidjeti sve obavijesti koje im država šalje. Druga promjena predstavlja povratak jednostavnosti sustava i premisu da se građanin nosi s nekoliko životnih uloga (fizička osoba, roditelj, skrbnik, poduzetnik itd.) i da za svaku tu ulogu sustav e-Građani mora osigurati jednostavno korištenje usluga bez dodatne prijave i identificiranja. Treća promjena odnosi se na primjenu premise jednostavnosti korištenja te Agilni tim uvodi jedinstveni korisnički pretinac koji se implementira objedinjavanjem Osobnog korisničkog pretinca i Poslovnog korisničkog pretinca. Korisnički pretinac postaje obavezan za sve građane koji koriste sustav e-Građani te s jedne strane omogućuje državi komunikaciju s građanima, a s druge strane omogućuje građanima da na jednom mjestu primaju sve relevantne obavijesti za sve svoje životne uloge.

Tijekom 2021. godine u sustav e-Građani spojeno je 13 e-usluga, a na kraju 2021. godine bilo je dostupno ukupno 99 e-usluga. Od početnih 14 e-usluga, koliko je u sustav bilo uključeno 2014. godine, sustav e-Građani kontinuirano se proširuje uključivanjem novih e-usluga tijela državne uprave i zainteresiranih jedinica lokalne i područne (regionalne) samouprave.

Nove elektroničke usluge implementirane u sustav e-Građani tijekom 2021. godine su:

1. Dostava elektroničkih isprava za registraciju vozila u RH - 18.02.2021.
2. e-Obnova - 04.03.2021.
3. Geoportal Jaska - 20.05.2021.
4. e-Upisi u odgojno obrazovne ustanove - 25.05.2021.
5. EU Digitalna COVID potvrda- 31.05.2021.
6. Zahtjev za izdavanje iskaznice za pomorski prijevoz osoba s invaliditetom - 18.06.2021.
7. e-Prijava životnog partnerstva - 24.06.2021.
8. Popis stanovništva, kućanstava i stanova u RH 2021.godine - 13.09.2021.
9. Moja mreža-HEP Operatora distribucijskog sustava - 24.09.2021.
10. e-Autoškole - 08.11.2021.
11. Odabir mirovine (mirovina samo iz I. stupa ili mirovina iz I. i II. stupa) - 12.11.2021.
12. Mirovinsko osiguravajuće društvo (prijava/promjena) - 12.11.2021.
13. Registar poreznih savjetnika - 07.12.2021.

Od 99 usluga na portalu e-Građani s krajem 2021. godine, 5 usluga omogućava korištenje od strane poslovnih subjekata: Registar stvarnih vlasnika, Uvjerenje da se ne vodi kazneni postupak, e-Ovlaštenja, e-Autoškole, Dostava elektroničkih isprava za registraciju vozila u RH. 13 usluga omogućuju roditeljima korištenje u ime malodobnog djeteta: Potvrde iz Registra osoba s invaliditetom, Pregled izabranog liječnika, Realizirani recepti, Otvorene narudžbe, Zahtjev za izdavanje Europske kartice zdravstvenog osiguranja (EKZO), Moj OIB, e-Matične knjige, e-Zahtjev za izdavanje putovnice, e-Usluge MUP-a, e-Prijava boravišta hrvatskih državljana, Portal zdravlja, Zahtjev za izdavanje iskaznice za pomorski prijevoz osoba s invaliditetom, EU digitalna COVID potvrda. Također, portal e-Građani cijeli je preveden na engleski jezik (osim dvije teme koje se trenutno prevode na dijelu e-Informacije), točnije svi dijelovi portala, a to su: Postanite e-Građanin, e-Usluge, e-Informacije, Stranci u Hrvatskoj, Hrvati izvan Hrvatske i e-Vlada.

U 2021. godini razvija se jedinstveni korisnički pretinac, čiji se dizajn usklađuje s redizajniranim portalom e-Građani. S jedne strane omogućuje državi komunikaciju s građanima, a s druge strane omogućuje građanima da na jednom mjestu primaju sve relevantne obavijesti za sve svoje povezane životne događaje, bilo da su u ulozi građana, roditelja ili predstavnika poslovnog subjekta. Također, u 2021. godini građani su u korisnički pretinac mogli zaprimati 122 vrste personaliziranih poruka, a kao pošiljatelji poruka bilo je uključeno 44 tijela i institucija.

Nacionalni identifikacijski i autentifikacijski sustav (NIAS) je dio sustava e-Građani koji služi za sigurnu i pouzdanu identifikaciju i autentifikaciju građana, koji putem odgovarajuće vjerodajnice – sredstva za prijavu, pristupaju javnim elektroničkim uslugama. U 2020. godini je završena revizija svih vjerodajnica po kriterijima eIDAS Uredbe (pravne osnove EU za elektroničku identifikaciju u državama članicama), te su iste kategorizirane na tri sigurnosne razine: Niska, Značajna i Visoka.

U 2021. godini u NIAS je uključeno šest novih vjerodajnica (4 osobne vjerodajnice, 2 poslovne vjerodajnice), tako da su krajem 2021. godine građani mogli koristiti za prijavu na e-usluge unutar sustava e-Građani korištenjem 27 vjerodajnica. Ukupno utrošena sredstva u 2021. godini odnose se na troškove operativnog vođenja i održavanja sustava e-Građani te su iznosila ukupno 12.030.980,14 kuna s PDV-om.

# PROJEKT e-POSLOVANJE

Projekt je sufinancirala Europska unija iz Europskog socijalnog fonda, Operativnog programa Učinkoviti ljudski potencijali 2014.-2020., Ugovor kodnog broja UP.04.1.1.16.0001 potpisan je 23. listopada 2018. godine, s trajanjem projekta od 69 mjeseci, od siječnja 2017. godine do listopada 2022. godine. Ukupna vrijednost ovog projekta iznosi 50.983.989,90 kuna.

Tijekom 2021. godine provođene su aktivnosti redizajniranja sustava e-Građani. Fokus nove paradigme u razmišljanju o promjenama i unaprjeđenju sustava e-Građani utjecao je na aktivnosti projekta e-Poslovanje u segmentu poboljšanja korisničke perspektive te jasnoće, jednostavnosti i upotrebljivosti dostupnih informacija i digitalnih usluga koje pružaju tijela javne vlasti svojim građanima. Slijedno tome, javne informacije i dostupnost elektroničkih usluga za poslovne subjekte ukomponirane su u redizajnirani portal e-Građani kao centralno mjesto u državi za online komunikaciju s građanima (G2C, G2B) u svim životnim ulogama.

Isporuke projekta e-Poslovanje, koje ujedno čine državnu informacijsku infrastrukturu su javne informacije i elektroničke usluge za poslovne subjekte, Nacionalni identifikacijski i autentifikacijski sustav (NIAS) uz novi podsustav e-Ovlaštenja za jedinstvenu online prijavu poslovnih korisnika na e-usluge, Navigacijska traka kao dio zajedničkog korisničkog sučelja za izbor e-usluga i poslovnog subjekta u čije ime korisnik želi djelovati te nadograđeni korisnički pretinac namijenjen poslovnim subjektima kao sigurna i pouzdana komunikacija tijela i institucija putem e-poruka, s obavijestima i informacijama za pojedine poslovne subjekte.

Korisnici isporuka projekta e-Poslovanje su osobe ovlaštene za zastupanje pravnih osoba, koje su upisane u Sudski registar, te u registre neprofitnih organizacija, kao što su Registar udruga, zaklada, političkih stranaka i vjerskih zajednica u RH, kao i fizičke osobe koje obavljaju gospodarsku djelatnost, kao što su obrtnici upisani u Obrtni registar ili poljoprivrednici upisani u Upisnik poljoprivrednika i obiteljskih poljoprivrednih gospodarstava, što je omogućeno povezivanjem sustava NIAS putem podsustava e-Ovlaštenja i njegovog modula e-Zastupanja koji je u tu svrhu povezan s navedenim registrima. Osim toga, osobe ovlaštene za zastupanje mogu putem e-Ovlaštenja i njegovog modula e-Punomoći, davati pravo pristupa (tzv. Role-based) pojedinim e-uslugama i drugim osobama unutar svojeg poslovnog subjekta, kao i drugim osobama u drugom poslovnom subjektu, što će svim poslovnim korisnicima omogućiti potrebnu fleksibilnost u pristupu i načinu korištenja dostupnih javnih e-usluga. Prepoznata je potreba da korisnici budu i osobe ovlaštene za zastupanje tijela javne vlasti kao i jedinica lokalne samouprave pa su u skladu s navedenom potrebom započete aktivnosti proširenja pružatelja atributa u podsustavu e-Ovlaštenja na testnoj okolini u segmentu povezivanja s registrom koji vodi evidenciju osoba ovlaštenih za zastupanje za takvu vrstu tijela. Izvor za te potrebe prepoznat je u Registru proračunskih i izvaproračunskih korisnika.

Također je uspostavljen testni Sustav za upravljanje pristupnim pravima i kontrolu pristupa baziran na standardu XACML (tzv. Policy-based).

U okviru projektnih aktivnosti koje su provedene tijekom 2021. godine, započete su integracije prvih e-usluga namijenjenih poslovnim subjektima uz obvezno korištenje horizontalnih zajedničkih komponenti Državne informacijske infrastrukture (DII) uz primjenu i načela redizajniranog portala e-Građani (6 e-usluga je dostupno na portalu e-Građani u području „Poslovanje“). Jedna od horizontalnih komponenti DII je navigacijska traka kao središnja zajednička točka cijelog portala e-Građani, pa tako i e-usluga za poslovne subjekte.Njena ključna uloga je osigurati dojam jedinstvenog korisničkog sučelja u svim javnim e-uslugama, neovisno jesu li usluge namijenjene fizičkim osobama ili poslovnim korisnicima. Navigacijska traka korisnicima omogućava jednostavan i brz izbor subjekta u čije ime mogu, odnosno žele djelovati i koristiti izabranu e-uslugu.

Također, funkcionalno i dizajnom je nadograđen i sustav za zaprimanje e-poruka za poslovne subjekte u njihov korisnički pretinac za poslovne subjekte (PKP), uz novu mogućnost koja omogućava potvrdu primitka određenih poruka s obavijestima i privicima. Uz to je izrađena odgovarajuća poslovna i tehnička dokumentacija, namijenjena tijelima i institucijama, za povezivanje njihovih e-usluga na pojedine komponente ove platforme koja je javno objavljena i dostupna na mrežnim stranicama Središnjeg državnog ureda za razvoj digitalnog društva (<https://rdd.gov.hr>).

Također, u NIAS sustav su tijekom 2021. godine uključene dvije poslovne vjerodajnice (jedna značajne sigurnosne razine, jedna visoke sigurnosne razine prema eIDAS kriteriju). Nastavno tome uspješno je i završen recertifikacijski postupak NIAS sustava te se provodi postupak izdavanja certifikata za sustav upravljanja informacijskom sigurnošću u skladu s normom ISO/IEC 27001:2013.

Konačni cilj projekta je pridonijeti administrativnom rasterećenju za poslovne subjekte kroz elektroničku komunikaciju s javnom upravom, postići financijske i vremenske uštede za poslovne subjekte, povećati dostupnost samih usluga (e-usluga dostupna svima pod jednakim uvjetima, bez obzira na lokaciju poslovanja), a ujedno pridonijeti poboljšanju ekonomičnosti i učinkovitosti javne uprave te jačanju kapaciteta službenika i zaposlenika. Projektni partneri na realizaciji ovog projekta su Financijska agencija (FINA) i Agencija za podršku informacijskim sustavima i informacijskim tehnologijama d.o.o. (APIS IT d.o.o.).

Troškovi projekta u 2021. godini, iznosili su 4.872.379,00 kuna.

# PROJEKT e-PRISTOJBE

Projekt js sufinancirala Europska unija iz Europskog socijalnog fonda, Operativnog programa Učinkoviti ljudski potencijali 2014.-2020., Ugovor kodnog broja UP.04.1.1 .14.0001 potpisan je 26. rujna 2018. godine, s trajanjem projekta od 57 mjeseci, od listopada 2017. godine do srpnja 2022. godine. Ukupna vrijednost ovog projekta iznosi 50.523.857,45 kuna.

Sustav e-Pristojbe omogućava krajnjem korisniku da jednom, zbirnom uplatom plati ukupnu cijenu javne usluge, a da ona putem sustava bude dalje automatski distribuirana kroz sustav državne riznice na one dijelove i subjekte kojima pripada prema važećim propisima.

Pomoću sustava e-Pristojbe povećat će se dostupnost javnih usluga, omogućiti bezgotovinska naplata pristojbi i naknada u pružanju javnih usluga te upravljanje istim. Cilj je potpunim informatiziranjem poslovnih procesa poboljšati komunikaciju javne uprave s korisnicima – fizičkim i pravnim osobama. Projektni partner na realizaciji ovog projekta je Financijska agencija (FINA).

Ovim projektom omogućeno je i kartično plaćanje pristojbi i naknada, putem - u tu svrhu instaliranih - 530 POS uređaja na mjestima pružanja usluga u svim županijama. Tijekom 2021. godine novom Uredbom o tarifi upravnih pristojbi smanjen je broj usluga sa 215 usluga na 45 javnih usluga za koje se naplaćuju pristojbe i naknade koje u županijama za preuzete poslove središnjih tijela državne uprave. Također je započela pilot faza naplate 26 usluga Ministarstva unutarnjih poslova putem 127 POS uređaja u policijskim upravama i policijskim postajama. Budući da se javila potreba za korištenjem SeP-a od strane javnopravnih tijela koji imaju aplikacije za poslovne procese i radne tokove radi optimizacije korištenja sustava razvijen je novi modul SeP-a kao dodatni kanal za povezivanje IKT aplikacija i SeP-a. Navedeno proširenje SeP-a uređeno je Uredbom o izmjenama i dopunama Uredbe o središnjem informacijsko-tehnološkom sustavu elektroničke naplate upravnih pristojbi („Narodne novine“, broj 86/21) te Odlukom o strukturi i upravljanju matičnim podacima o javnopravnom tijelu i Odlukom o tehničkim i drugim pretpostavkama za povezivanje javnopravnih tijela.

Nastavljeno je integriranje elektroničkih usluga na sustav SeP, tako da su tijekom 2021. godine integrirane nove četiri e-usluge koje su dostupne putem sustava e-Građani. Radi se o uslugama e-Zahtjev za izdavanje ePutovnice, e-Zahtjev za vozačku dozvolu koje omogućavaju izdavanje putovnice / vozačke dozvole sa ili bez dostave na kućnu adresu čiji je pružatelj usluga Ministarstvo unutarnjih poslova, Iskaznice OSI koja omogućuje izdavanje iskaznica za pomorski prijevoz osoba s invaliditetom i djece s teškoćama u razvoju, čiji je pružatelj Agencija za obalni linijski pomorski promet i e-Prijava životnog partnerstva pružatelja Ministarstva pravosuđa i uprave.

Tijekom 2021. godine nastavljena je provedba aktivnosti na realizaciji trogodišnjeg EU projekta e-Pristojbe, kojim se uvodi elektronička naplata upravnih pristojbi i naknada u postupcima i procedurama za koje je propisana njihova naplata, što treba omogućiti daljnji razvoj složenijih elektroničkih usluga za građane i poslovne korisnike. Kroz sustav e-Pristojbe (SeP) bit će moguća naplata i drugih vrsta pristojbi, kao što su sudske, javnobilježničke, turističke te pristojbe iz područja zaštite prava intelektualnog vlasništva, za što će biti potrebno prethodno usklađivanje odgovarajućih propisa kojima se uređuje svaka od tih vrsta pristojbi. Što se tiče troškova u 2021. godini, oni su iznosili 18.279.392,34 kuna.

Središnji državni ured za razvoj digitalnog društva nadležno je tijelo i za nadzor i proširenje Sustava za naplatu javnih davanja putem platnih kartica.

Sustavom za naplatu javnih davanja putem platnih kartica naplaćuju se javna davanja u korist proračuna Republike Hrvatske sukladno propisima, a temeljem zahtjeva iz pojedinog sustava u kojem je evidentirana javna usluga ili postupak za koji je potrebno izvršiti plaćanje. Uspostavljen je 2012. godine Odlukom o uspostavi i vođenju Sustava za naplatu javnih davanja, novčanih kazni izrečenih iz nadležnosti Ministarstva unutarnjih poslova, mandatnih kazni izrečenih iz nadležnosti Carinske uprave i upravnih pristojbi, putem platnih kartica („Narodne novine“, br. 51/2012).

Sustav je nadograđen Odlukom o primjeni i vođenju sustava za naplatu javnih davanja putem platnih kartica („Narodne novine“, br. 123/19). Ovom odlukom omogućuje se primjena Sustava za naplatu javnih davanja, novčanih kazni izrečenih iz nadležnosti tijela državne uprave nadležnog za unutarnje poslove, novčanih kazni i troškova prekršajnih postupaka izrečenih iz nadležnosti tijela državne uprave nadležnog za more, promet i infrastrukturu, mandatnih kazni izrečenih iz nadležnosti tijela državne uprave nadležnog za carinski sustav, upravnih pristojbi i naknada putem platnih kartica za naplatu prihoda koji se uplaćuju sukladno provedbenom propisu o načinu uplaćivanja prihoda proračuna, obveznih doprinosa te prihoda za financiranje drugih javnih potreba u tekućoj godini. Uspostavljanje sustava je povjereno Financijskoj agenciji.

Provođenje je usklađeno sa Zakonom o proračunu, Zakonom o izvršenju državnog proračuna, Zakonom o platnom prometu i pripadajućim propisa. Pored toga, moraju se zadovoljiti standardi propisani od izdavatelja kartica prema traženjima institucija koje će prihvaćati transakcije i vršiti uplate. Kako bi SNJD mogao pružati kompletnu uslugu od plaćanja javnog davanja do namire na račune iz Naputka o načinu uplaćivanja prihoda proračuna, obveznih doprinosa te prihoda za financiranje drugih javnih potreba povezan je sa Sustavom za podršku državnoj riznici, Platnim prometom te ostalim podržavajućim sustavima u FINI.

Tijekom 2021. godine sustav je proširen za 121 uredskih POS uređaja u za naplatu izrade osobnih dokumenata te ostalih postupaka za koje se plaćaju pristojbe/naknade iz domene upravnih poslova na šalterima policijskih uprava /policijskih postaja Ministarstva unutarnjih poslova, 12 mobilnih pos uređaja za naplatu prekršaja iz domene cestovne inspekcije Ministarstva mora, prometa i infrastrukture, 1 POS uređaj za naplatu naknada Državnog zavoda za norme te 1 POS uređaja za Carinsku upravu. Što se tiče troškova u 2021. godini, oni su iznosili 2.102.178,21 kuna.

Ukupno utrošena sredstva u 2021. godini za sustav e-Pristojbe i za Sustav za naplatu javnih davanja putem platnih kartica iznose 20.381.570,58 kuna.

# PROJEKT e-SAVJETOVANJA

Središnji portal „e-Savjetovanja“ doprinosi kvalitetnijoj suradnji javne uprave s građanima i drugim dionicima u procesu oblikovanja javnih politika. Višegodišnja praksa korištenja sustava ukazala je na potrebu tehničkog i sadržajnog unaprjeđenja portala, uključujući proširenje sustava na jedinice lokalne i područne (regionalne) samouprave, pojednostavljenje rada u aplikaciji za korisnike, i za nadležne službenike u tijelima državne uprave, te nadgradnju, proširenje i širu primjenu funkcionalnosti sustava.

Ugovor o dodjeli bespovratnih sredstava iz Europskog socijalnog fonda, za projekt: e-Savjetovanja - proširenja, nadgradnje i unaprjeđenje zakonodavnih procesa savjetovanja s javnošću, kodnog broja: UP.04.1.1.39.0001, potpisan je 16. kolovoza 2021 godine, kojim je predviđeno trajanje projekta 24 mjeseca, od kolovoza 2021. godine, pa do kolovoza 2023. godine. Ukupna vrijednost ovog projekta iznosi 3.749.983,00 kuna, od čega se do 85% sredstava sufinancira putem Europskog socijalnog fonda. Projektni partner na realizaciji ovog projekta je Ured za zakonodavstvo Vlade RH (UZZ). Tijekom 2021. godine provedeno je 821 savjetovanje s javnošću, putem Portala, a broj registriranih korisnika veći je od 40.000. Što se tiče troškova u 2021. Godini za održavanje portala e-Savjetovanje, iznosili su 187.500,00 kuna.

# PROJEKT USPOSTAVA PLATFORME S ELEKTRONIČKIM USLUGAMA ZA e/m-POTPIS i e/m-PEČAT

Projekt je sufinancirala Europska unija iz Europskog socijalnog fonda, Operativnog programa Učinkoviti ljudski potencijali 2014.-2020., Ugovor kodnog broja UP.04.1.1.17.0001 potpisan je 20. studenog 2018. godine, s trajanjem projekta od 46 mjeseci, od studenog 2018. godine do rujna 2022. godine. Ukupna vrijednost ovog projekta iznosi 22.465.901,38 kuna.

Projektom „Uspostava platforme sa elektroničkim uslugama za e/m Potpis i e/m-Pečat“ će se doprinijeti povećanju učinkovitosti komunikacije unutar sustava državne i javne uprave te u načinu pružanja elektroničkih usluga i njihovoj interakciji s građanima i poslovnim subjektima, kao korisnicima javnih usluga. Razvit će se i uspostaviti platforma s elektroničkim uslugama za proces elektroničkog i mobilnog potpisivanja, elektroničkog i mobilnog pečatiranja te provjeru valjanosti elektroničkog potpisa odnosno pečata, koji će se koristiti u elektroničkim javnim uslugama i biti dostupni sudionicima u okviru elektroničkog poslovanja tijela državne i javne uprave. Cilj je da se uspostavom ove platforme omogući elektroničko potpisivanje i ovjeru elektroničkim pečatom raznih dokumenata. Ova platforma uspostavit će se kao zajednički dijeljeni servis javne uprave.

Tijekom 2021. godine provedene su sve aktivnosti utvrđene projektnim planom, te su izrađeni i isporučeni svi predviđeni moduli platforme. Uspostavljeni su testni i produkcijski sustav na kojem su dostupne sve 3 projektom predviđene elektroničke usluge (elektroničko potpisivanje, ovjera dokumenata elektroničkim potpisom i validacija elektroničkog potpisa). Provedena je anketa među tijelima državne i javne uprave, te su prikupljeni podaci o potrebnom broju certifikata koji će službenici tih tijela dobiti kroz projekt. Što se tiče troškova u 2021. godini, oni su iznosili 6.205.670,00 kuna.

# PROJEKT USPOSTAVA CENTRA DIJELJENIH USLUGA (CDU)

Na temelju Uredbe o organizacijskim i tehničkim standardima za povezivanje na državnu informacijsku infrastrukturu („Narodne novine“, br.60/2017) utvrđena je uspostava, financiranje i vlasništvo, upravljanje i razvoj, obveze i uvjeti korištenja CDU-a. Temeljem navedene Uredbe, uspostava, nadogradnja, održavanje i upravljanje CDU-om je u nadležnosti tijela državne uprave nadležnog za poslove e-Hrvatske kojem u obavljanju ove nadležnosti određenu i ugovorenu podršku pružaju pružatelji usluga. Primarni pružatelj usluga postao je APIS IT d.o.o., a ostali pružatelji usluga CDU-a su: FINA, CARNET i AKD d.o.o.

Cilj projekta je objedinjavanje i racionalizacija državne informacijske infrastrukture te ujednačavanje postupanja tijela javnih sektora i pružanja dijeljenih usluga tijelima javnog sektora. Obveza CDU-a je objediniti državni informacijsku infrastrukturu na načelima dijeljenih usluga te operativno uspostaviti tehničku infrastrukturu za korištenje: SaaS, IaaS, PaaS, FaaS i CaaS usluga za potrebe tijela javnog sektora. Projektom se uspostavlja središnje upravljanje i konsolidacija Državne informacijske infrastrukture, podataka, zahtjeva, operacija i horizontalnih procesa javne uprave u svrhu unaprjeđenja transparentnosti, odgovornosti te učinkovitosti javne uprave. Projektni partner na realizaciji ovog projekta je Agencija za podršku informacijskim sustavima i informacijskim tehnologijama d.o.o. (APIS IT d.o.o.). Centar dijeljenih usluga službeno je pušten u rad 25. studenoga 2019. godine.

Tijekom 2021. godine u CDU je uključeno dodatnih 131 korisnika tako da CDU ima ukupno 233 korisnika, od kojih ističemo najveće korisnike koji su svoje sustave migrirali u CDU, kao što su Državna geodetska uprava (SDGE - Sustav digitalnih geodetskih elaborata), Državni zavod za statistiku (uspješno proveden popis stanovništva), Ministarstvo poljoprivrede (interni sustavi), Ministarstvo kulture (e-Kultura), Ministarstvo turizma (e-Turizam), Ministarstvo zdravstva (eCijepih i eCEZDLIH), Ministarstvo prostornoga uređenja, graditeljstva i državne imovine (ePlanovi, eDozvola i eGrađevinski dnevnik), Ministarstvo gospodarstva i održivog razvoja (Obrtni registar, SMIV, SZP), Hrvatska vatrogasna zajednica (VATROnet), Klinika za dječje bolesti Zagreb i Klinički bolnički centri Osijek i Split (Radiološki informacijski sustav), Klinički bolnički centri Rijeka i Sestre Milosrdnice (bolnički informacijski sustav).

Utrošena sredstva u 2021. godini u iznosu od 25.853.312,07 kuna odnosila su se na drugu fazu nabave infrastrukture za primarnu i sekundarnu lokaciju podatkovnih centara (računalni poslužitelji, skladišta podataka i mrežna oprema) u skladu s rastom broja korisnika i njihovih potreba za migriranjem sustava u CDU, u potpunosti je uspostavljena i u funkciju puštena sekundarna lokacija radi osiguravanja kontinuiteta poslovanja, te osigurane plaće stručnjaka.

## METAREGISTAR

Na temelju članaka 16. i 22. *Zakona* u ožujku 2015. godine uspostavljen je sustav Metaregistar. Metaregistar je javno objavljen na web stranicama Središnjeg državnog ureda za razvoj digitalnog društva i predstavlja kolaboracijski alat za povezivanje i razvoj sustava javnih registara. Osim što se u njega unose svi postojeći načini i mogućnosti povezivanja registara i podataka, on također osigurava i koordinaciju kod promjena u registarskom sustavu, te pomaže u održavanju tzv. 'referencijalnog integriteta'. Metaregistar je javni registar državne informacijske infrastrukture koji služi za pružanje informacija potrebnih za povezivanje i upravljanje javnim registrima. Povezani informacijski sustavi traže koordinaciju u razvoju i mijenjanju postojećih registarskih sustava te se ta koordinacija može ostvariti putem Metaregistra.

Postojeća platforma Metaregistra ima uspostavljene dvije okoline: produkcijska i edukacijska. Edukacijska služi za edukaciju novih djelatnika kao i dodatna testiranja aplikacije prije puštanja u rad novih funkcionalnosti u produkcijskoj okolini, u koju se unose registri i prateći podaci.

Početkom 2021. godine započela je izrada Tehničke specifikacije za novu platformu Metaregistra. Temeljne funkcionalnosti preuzete su postojeće verzije Metaregistra, a nove funkcionalnosti upravljanja registrima programirane su i puštene na testnu okolinu u travnju 2021. Novom platformom Metaregistra želi se uspostaviti funkcionalnom ključna komponenta budućeg Portala Središnjeg sustava interoperabilnosti. Također, Metaregistar je migriran na infrastrukturu Centra dijeljenih usluga.

## DRŽAVNA SABIRNICA

Državna sabirnica (engl. *Government Service Bus*, GSB), središnja osnovica za sigurnu razmjenu podataka, u 2021. godini integrirala je 17 tijela/institucija, koje su izložile svoje registre i evidencije na GSB s ciljem osiguranja sigurne razmjene podataka među državnim tijelima i institucijama koje imaju zakonsko pravo razmjenjivati podatke s temeljenim i javnim registrima. Ukupno je 17 Tijela državne uprave izložilo 23 registara i evidencija na produkcijskoj okolini te 28 registara i evidencija na testnoj okolini. Na GSB se u 2021.godini integriralo 13 tijela/institucija koja su podatke preuzimale za svoje poslovne procese. Za preuzimanje podataka integrirano je ukupno 39 web servisa/API-a.

Projekti e-Upisi, e-Turizam, eObnova, Imovinske kartice za Državnoodvjetničko vijeće te Imovinske kartice za Državno sudbeno vijeće, najveći su korisnici integracija registara na GSB.

U 2021.godini putem GSB-a poslano je ukupno 695.323 poruka upita i jednaki broj odgovora je dostavljen tijelima/institucijama za dovršetak poslovnih procesa (produkcijska okolina).

Uspostavljeni su procesi integracije na Državnu sabirnicu iz dva aspekta. Prvi je integracija registra/evidencije koja izlaže svoje podatke kako bi ih druga tijela/institucije mogla koristiti. Drugi je integracija tijela koja žele preuzimati (razmjenjivati) podatke iz izloženih registara. Procesi su dokumentirani administrativnom procedurom te BPMN shemama tijeka procesa čime se zrelost procesa podigla na razinu koja je ponovljiva i osigurava neprekinutost poslovnog procesa.

# PROJEKT e-UPISI – INFORMATIZACIJA PROCESA I USPOSTAVA CJELOVITE ELEKTRONIČKE USLUGE UPISA U ODGOJNE I OBRAZOVNE USTANOVE (e-Upisi)

Projekt je sufinancirala Europska unija iz Europskog socijalnog fonda, Operativnog programa Učinkoviti ljudski potencijali 2014.-2020., Ugovor kodnog broja UP.04.1.1.18.0001 potpisan je 12. ožujka 2019. godine, s trajanjem projekta od 40 mjeseci, od studenog 2018. godine do ożujka 2022. godine. Ukupna vrijednost ovog projekta iznosi 40.002.019,64 kuna.

Realizacijom projekta Informatizacija procesa i uspostava cjelovite elektroničke usluge upisa u odgojne i obrazovne ustanove (e-Upisi) građanima Republike Hrvatske pojednostaviti upis i prijavu u željenu ustanovu bez dodatnih administrativnih poslova na način da se  upotrebljavaju već postojeći podatci iz temeljnih registara različitih tijela državne uprave. Isto tako, osigurat će se  uspostava kompleksne elektroničke usluge prema korisnicima odgojno-obrazovnih institucija koja će obuhvatiti upise u vrtiće, upise u osnovne i srednje škole i prijam u učeničke domove, prijavu i provedbu ispita državne mature te prijavu na visokoškolske ustanove odnosno evidenciju o upisu i praćenje obrazovanja odraslih i evidenciju o ključnim podatcima o školama, učenicima i djelatnicima u centralnoj evidenciji. Ovaj će sustav omogućiti krajnjim korisnicima korištenje javnih usluga upisa sa što manje dodatnih administrativnih obveza. Projektni partner na realizaciji ovog projekta su Ministarstvo znanosti i obrazovanja te Hrvatska akademska i istraživačka mreža – CARNET.

Tijekom 2021. godine uspostavljen je produkcijski rad dvaju modula (upisi u ustanove ranog i predškolskog odgoja i obrazovanja i upisi u učeničke domove). Tako je modul za upise u vrtiće koristilo ukupno 36 vrtića u redovnom i naknadno održanim upisnim rokovima. Ukupno je predano 3.214 zahtjeva za upis koji su obrađeni kroz sustav. Također, sustav je koristio i 1.951 učenik koji je tražio smještaj u nekom od 60 učeničkih domova u pedagoškoj godini 2021/22. Ukupno je upisano 1.758 učenika, dok je 193 ostalo bez prava upisa. Što se tiče troškova u 2021. godini oni su iznosili 3.550.388,73 kn na razdjelu SDURDD-a dok se iznos od 4.795.008,33 kn odnosi na partnere u projektu (Carnet – 4.521.627,16 kn i MZO – 273.381,17 kn), ukupni iznos iznosi – 8.345.397,06 kuna.

# ELEKTRONIČKA IDENTIFIKACIJA I USLUGE POVJERENJA

Republika Hrvatska jedna je od 15 notificiranih zemalja članica Europske unije koja je prijavila elektroničku osobnu iskaznicu (eOI) i Nacionalni identifikacijski i autentifikacijski sustav (NIAS). Nacionalnim identifikacijskim i autentifikacijskim sustavom (NIAS) omogućava se transgranična elektronička identifikacija prilikom korištenja javnih usluga u EU. Inicijativom Uredbe eIDAS (elektronička identifikacija i usluge povjerenja) o elektroničkim transakcijama iz 2014., Uredba će se revidirati i proširiti na privatni sektor, čime se promiče pouzdana identifikacija za sve Europljane. Europska Komisija (EK) je predložila novi smjer u prekograničnoj elektroničkoj identifikaciji, kroz koncept stvaranja Europskog digitalnog identiteta kojim bi se premostile dosadašnje zapreke za prekogranično korištenje elektroničkih usluga i vjerodajnica te pritom želi uključiti i privatni sektor (do sada je bio samo deklaratorno naveden u tekstu eIDAS-a na snazi, no nedostajao je provedbeni segment).

Do 31. prosinca 2021. godine Republika Hrvatska se u potpunosti povezala s Ciprom, Poljskom, Češkom, Litvom, Finskom, Grčkom i Danskom. Isto tako, do kraja 2021. godine Republika Hrvatska se testno povezala s Mađarskom, Irskom i Bugarskom. Ovisno o statusu notifikacija gore navedenih država, krenut će se i međusobno korištenje elektroničkih usluga između njihovih i hrvatskih građana. Naravno, na svakoj državi članici je da pripremi svoje elektroničke usluge za transgranično korištenje. Republika Hrvatska se do danas u potpunosti povezala s 22 zemlje, a preostaje još povezivanje s Francuskom, Islandom, Lihtenštajnom i Rumunjskom.

U kolovozu 2020. je EK pokrenula javno savjetovanje o reviziji Uredbe eIDAS (Središnji državni ured za razvoj digitalnog društva je pozvao i hrvatske građane, poslovne subjekte da sudjeluju u istom). Na tragu najave predsjednice EK Ursule von der Leyen iz prvog govora o stanju Unije od 16.09.2020. da će EK ubrzo predložiti sigurni europski e-identitet koji će biti pouzdan i moći će se koristiti bilo gdje u Europi za sve potrebe; od primjerice, plaćanja poreza do iznajmljivanja bicikla, pokrenute su aktivnosti na reviziji spomenute eIDAS Uredbe u kojima intenzivno sudjeluje i Središnji državni ured za razvoj digitalnog društva. Također, Ured od rujna 2021. sudjeluje u radu *eIDAS Expert Group - toolbox for the implementation of the European Digital Identity framework*, radne skupine Europske komisije, koja treba omogućiti tehničke preduvjete za ispunjenje prednje navedenih ciljeva revizije Uredbe eIDAS, te u sklopu aktivnosti na radu istih Središnji državni ured za razvoj digitalnog društva je oformio i Nacionalni ekspertni tim koji se sastoji od predstavnika Ministarstva unutarnjih poslova (nadležni za eOI), Ministarstva gospodarstva i održivog razvoja (nadležni za Usluge povjerenja iz eIDAS-a: el. potpis, el.pečat, e-Delivery, QWAC, vremenski žig, sukladno Zakonu o provedbi Uredbe eIDAS koji je na snazi). Najavljeni koncept "digitalnog novčanika" će se temeljiti na User Controlu – poboljšava user-choice, kontrolu podataka i mobilnost. Također, isti bi povezivao identitete i vjerodajnice, poput vozačke dozvole, diplome, profesionalnih akreditacija i slično te omogućiti bolja upravljačka prava korisnika nad el. identitetom i identifikacijskih isprava (niže).

# UNAPRJEĐENJE SUSTAVA EVIDENCIJE I UPRAVLJANJA DRŽAVNE IMOVINE

Projekt je sufinancirala Europska unija iz Europskog socijalnog fonda, Operativnog programa Učinkoviti ljudski potencijali 2014.-2020., Ugovor kodnog broja UP.04.1.1.27.0002 potpisan je 15. lipnja 2020. godine, s trajanjem projekta od 36 mjeseci, od lipnja 2020. godine do lipnja 2023. godine. Ukupna vrijednost ovog projekta iznosi 11.010.000,00 kuna.

Središnji registar državne imovine predstavlja sveobuhvatnu i cjelovitu, metodološki standardiziranu i kontinuirano ažuriranu evidenciju državne imovine. Pod pojmom državne imovine podrazumijeva se sva nefinancijska i financijska imovina države i to: imovina u vlasništvu Republike Hrvatske, imovina jedinica lokalne, odnosno područne (regionalne) samouprave, imovina trgovačkih društava, zavoda i drugih pravnih osoba čiji je osnivač Republika Hrvatska i/ili jedinica lokalne, odnosno područne (regionalne) samouprave, imovina ustanova kojima je jedan od osnivača Republika Hrvatska ili jedinica lokalne, odnosno područne (regionalne) samouprave, imovina ustanova kojima je jedan od osnivača ustanova čiji je osnivač Republika Hrvatska i/ili jedinica lokalne, odnosno područne (regionalne) samouprave i imovina pravnih osoba s javnim ovlastima te pojavne oblike državne imovine koji su tim pravnim osobama na temelju posebnog propisa ili pravnog posla dani na upravljanje ili korištenje.

Vizija vođenja imovine je sustavno, koordinirano, optimalno, dugoročno i transparentno upravljanje imovinom u vlasništvu Republike Hrvatske, temeljeno na načelima javnosti, predvidljivosti, učinkovitosti i odgovornosti, koje je u službi postizanja gospodarskih, infrastrukturnih i dugoročnih strateških ciljeva i zaštite nacionalnih interesa, sa svrhom očuvanja imovine i njezine važnosti za život i rad postojećih i budućih naraštaja.

Cilj Središnjeg registra državne imovine je stvoriti uvjete i izraditi sustav koji će osigurati kvalitetno vođenje evidencije državne imovine, temeljem propisanih propisa i ključnih dokumenata Republike Hrvatske. Organizirano, racionalno, razvidno i javno upravljanje i nadzor nad državnom imovinom i s njome povezanih osoba u ime i za račun građana Republike Hrvatske, omogućit će se uspostava cjelovite i sistematizirane evidencije svih pojavnih oblika imovine u vlasništvu Republike Hrvatske i njome povezanih značajki, u službi gospodarskog rasta i zaštite nacionalnih interesa, poduzimanjem potrebnih mjera za što učinkovitiju uporabu svih pojavnih oblika imovine u vlasništvu Republike Hrvatske, pronalaženje i implementacija sustavnih rješenja upravljanja državnom imovinom i optimalnih promjena koje mogu pridonijeti povećanju učinkovitosti ove javnu usluge.

# PORTAL OTVORENIH PODATAKA

U ožujku 2015. godine uspostavljen je Portal otvorenih podataka *data.gov.hr* koji omogućava pristup podacima koje objavljuju tijela javne vlasti za ponovno korištenje u komercijalne i nekomercijalne svrhe.

S krajem 2021. godine na portalu je objavljeno 1.125 skupova podataka od 123 izdavača, koji su potpuno slobodni za korištenje, te se u suradnji s Povjerenikom za informiranje obavlja edukacija tijela javne vlasti oko objave otvorenih podataka. Od 1.125 dostupnih skupova podataka, 45 % skupova podataka nalazi se u formatima kao što su CSV, JSON, XML, što znači da su sukladni Preporukama o prilagodbi skupova podataka za javnu objavu i ponovno korištenje (ocjena otvorenosti od 3 zvjezdice ili više). Portal otvorenih podataka povezan je sa sustavom e-Građani, te sukladno *Zakonu* koristi nacionalni identifikacijski sustav za identificirani pristup Portalu.

Središnji državni ured za razvoj digitalnog društva prijavio je projekt *Prilagodba informacijskih sustava tijela javnog sektora Portalu otvorenih podataka (Open data),* za sufinanciranje iz Europskog socijalnog fonda. Cilj projekta je osigurati punu primjenu Zakona o pravu na pristup informacijama, a osobito kroz promociju i educiranje službenika tijela javne vlasti o obvezi i načinu pružanja podataka za ponovnu uporabu, definiranje prioritetnih skupova podataka, praćenje ponovne uporabe i otvaranja podataka. Svrha projekta je funkcionalno, procesno i tehnološko unaprjeđenje Portala otvorenih podataka kako bi se povećala: količina skupova podataka koja tijela javnog sektora objavljuju, kvaliteta skupova podataka, broj aplikacija koje koriste otvorene podatke, te vidljivost Portala otvorenih podataka prema Europskom portalu otvorenih podataka.

U konačnici, projekt je prihvaćen te je Ugovor o dodjeli bespovratnih sredstava iz Europskog socijalnog fonda za projekt „Prilagodba informacijskih sustava tijela javnog sektora Portalu otvorenih podataka“, kodnog broja: UP.04.1.1.19.0001 potpisan 28. svibnja 2019. godine kojim je trajanje projekta predviđeno od svibnja 2019. godine, pa do svibnja 2022. godine. Ukupna vrijednost projekta iznosi 6.789.000,00 kuna, od čega se 85% sredstava sufinancira putem Europskog socijalnog fonda.

U 2021. godini iz navedenog projekta realiziran je ugovor za nabavu usluga tehnološke, procesne i funkcionalne nadogradnje postojećeg IT sustava objave otvorenih podataka, te je u svibnju 2021. godine objavljeno novo aplikativno rješenje Portala otvorenih podataka. Što se tiče troškova u 2021. godini, ukupno utrošena sredstva su iznosila 1.645.216,96 kuna.

# MREŽE DRŽAVNE INFORMACIJSKE INFRASTRUKTURE

HITRONet je računalno-komunikacijska mreža uspostavljena temeljem Odluke Vlade RH o uspostavi i pružanju usluga zajedničkih servisa sustava računalno-komunikacijske mreže javnopravnih tijela iz 2007. godine, na koju su priključena javnopravna tijela. Trenutno je spojeno 535 lokacija javnopravnih tijela putem HITRONet infrastrukture. Pored lokacija spojenih putem HITRONet-a, dio lokacija javnopravnih tijela je spojeno na CARNET mrežu. Putem HITRONet mreže javnopravna tijela koriste 16 različitih usluga koje Europska komisija pruža državama članicama. Na mrežu HITRONet spojen je također i Centar dijeljenih usluga i to brzinom od 40 Gbps na središnji dio mreže.

CARNET mreža je privatna mreža hrvatske akademske i znanstveno-istraživačke zajednice te ustanova iz sustava osnovnog i srednjeg školstva. Veza CARNET mreže prema internetu ostvarena je kroz projekt pan-europske istraživačke mreže GÉANT (2x 40Gbps). Veza prema drugim davateljima internet usluge u Hrvatskoj ostvarena je kroz mjesto razmjene internetskog prometa u Hrvatskoj - CIX (20Gbps).

CARNET na temelju sporazuma s Ministarstvom znanosti i obrazovanja, Ministarstvom zdravstva, Ministarstvom rada, mirovinskoga sustava, obitelji i socijalne politike (nekadašnje Ministarstvo za demografiju, obitelj, mlade i socijalnu politiku i nekadašnje Ministarstvo rada i mirovinskog sustava), Ministarstvom gospodarstva i održivog razvoja (nekadašnje Ministarstvo zaštite okoliša i energetike), Ministarstvom obrane RH i Ministarstvom unutarnjih poslova spaja njihove lokacije na CARNET mrežu.

Ustanove se povezuju u CARNET mrežu prijenosnim vodovima različitih tehnologija i brzina, ovisno o postojećoj infrastrukturi pružatelja telekomunikacijskih usluga, potrebama ustanova, promjenama na tržištu i slično. CARNET trenutačno surađuje sa svim većim pružateljima telekomunikacijskih usluga u Republici Hrvatskoj.

Na 31.12.2021. na CARNET mrežu je spojeno:

* 3115 lokacija ustanova iz sustava Ministarstva znanosti i obrazovanja;
* 722 lokacija ustanova iz sustava Ministarstva zdravstva;
* 277 lokacija ustanova iz sustava Ministarstva rada, mirovinskoga sustava, obitelji i socijalne politike;
* 8 lokacija ustanova iz sustava Ministarstva gospodarstva i održivog razvoja
* 4 lokacije ustanova iz sustava Ministarstva obrane RH, te
* 2 lokacije ustanova iz Ministarstva unutarnjih poslova.

## HITRONet

Isporučitelj sustava HITRONet sukladno odluci Vlade RH od 25.5.2007. godine je Financijska agencija koja je i dostavila podatke o financijskom trošku za 2021. godinu u kojoj je izdala račun u iznosu od 8.499.623,73 kuna s PDV-om. Za održavanje središnjeg dijela mreže HITRONet plaćeno je 4.665.000,00 kuna. Razliku u iznosu od 4.343.621,37 kuna platilo je 36 drugih korisnika (tijela javnog sektora) HITRONet mreže.

## CARNET

CARNET je u 2021. godini imao troškove povezanosti svih ustanova u iznosu od 30.091.174,74 kuna s PDV-om, a objedinjeno su knjiženi pod aktivnost A628011 - Program telekomunikacijskih kapaciteta za mrežu CARNET.

#   JAVNI REGISTAR ZA KOORDINACIJU PROJEKATA IZGRADNJE DRŽAVNE INFORMACIJSKE INFRASTRUKTURE (Registar ProDII)

Temeljem članka 6. stavka 4. Zakona Vlada Republike Hrvatske donijela je Uredbu o uspostavljanju javnog Registra za koordinaciju projekata izgradnje državne informacijske infrastrukture („Narodne novine“, br. 134/14), u daljnjem tekstu: Registar ProDII.

Središnji državni ured za razvoj digitalnog društva nadležno je tijelo za upravljanje i vođenje Registra ProDII te je tijekom 2021. godine obavljalo aktivnosti na Registru ProDII u svrhu lakšeg provođenja propisanih odredbi iz *Zakona* kao i *Strategije e-Hrvatska 2020* i pripadajućeg *Akcijskog plana* te u svrhu ubrzanja pripreme projekata vezano uz korištenje sredstava iz fondova Europske unije. Registar ProDII jedan je od alata u preuzimanju aktivnije uloge Republike Hrvatske u odnosu na projekte informacijsko komunikacijske tehnologije u svrhu njihove racionalizacije te usmjeravanja razvoja i koordinacije svih poslova i projekata primjene državne informacijske infrastrukture, uz istovremeno povećanje kvalitete javnih usluga i onemogućavanje planiranja i provedbe istih ili istovrsnih IKT projekata u javnom sektoru. Za praćenje projekata, uključujući digitalizacijskih, a vezano na provedbu Nacionalnog plana za oporavak i otpornost u međuvremenu su razvijeni i drugi suvremeniji sustavi za praćenje realizacije projekta eNPOO, te je u razdoblju koje slijedi potrebno razmotriti mogućnosti integracije različitih sustava radi jedinstvenog praćenja na nacionalnoj razini.

# VIJEĆE ZA DRŽAVNU INFORMACIJSKU INFRASTRUKTURU

Temeljem članka 4. stavak 1. Uredbe o uspostavljanju javnog Registra za koordinaciju projekata izgradnje državne informacijske infrastrukture, („Narodne novine“, br. 134/14), određeno je osnivanje Vijeća za državnu informacijsku infrastrukturu sa zadacima nadzora sukladnosti projekata u Registru ProDII s odredbama Zakona i i aktima planiranja; nadzora i koordinacije projekata državne informacijske infrastrukture te ocjenjivanja ciljeva i mogućnosti razvitka državne informacijske infrastrukture; ocjenjivanja postignute kvalitete i dostupnosti informacijskih usluga; poticanja razvitka i istraživanja u području informacijskih tehnologija u javnom sektoru te davanja preporuka za budući razvoj državne informacijske infrastrukture s posebnim naglaskom na njenu sigurnost.

Na prijedlog Središnjeg državnog ureda za razvoj digitalnog društva, Vlada Republike Hrvatske donijela je 2018. godine *Odluku o osnivanju Vijeća za državnu informacijsku infrastrukturu („Narodne novine“, br. 5/2018).* Odlukom su definirane zadaće Vijeća u odnosu na državnu informacijsku infrastrukturu, kao što su, između ostalih zadaća davanje preporuka i mišljenja Vladi Republike Hrvatske na prijedloge za usvajanje strateških, planskih, provedbenih i drugih akata iz područja državne informacijske infrastrukture i digitalnog društva, praćenje u upravljanju radom Centra dijeljenih usluga, ocjenjivanje ciljeva i mogućnosti razvitka državne informacijske infrastrukture, te davanje smjernica za budući razvoj državne informacijske infrastrukture. Odlukom je također određeno da stručne, administrativne i organizacijske poslove za Vijeće obavlja Središnji državni ured za razvoj digitalnog društva.

# KIBERNETIČKA SIGURNOST

Strategija kibernetičke sigurnosti za digitalnu dekadu Europske unije je donešena, a težište je stavljeno na:

* povećanje otpornosti, uspostavu tehnološke suverenosti i liderstvo
* izgradnju operativnih kapaciteta za sprječavanje, odvraćanje i odgovor na ugroze i
* poticanje razvoja globalnog i otvorenog kibernetičkog prostora,

slijedom čega se pristupilo reviziji Nacionalne strategije kibernetičke sigurnosti i pripadajućeg Akcijskog plana za njenu provedbu, što se očekuje završiti u 2022. godini.

Europski parlament i Vijeće su donijeli Uredbu (EU) 2019/881 o ENISA-i (europskoj agenciji za kibernetičku sigurnost) te o kibernetičkoj sigurnosnoj certifikaciji u području informacijske i komunikacijske tehnologije, poznatu i kao „Akt o kibernetičkoj sigurnosti“. Uredbom se uspostavio jedinstveni certifikacijski sustav na području Unije i odredilo razvrstavanje svih proizvoda, usluga i procesa informacijsko-komunikacijske tehnologije (IKT) u tri jamstvene razine kibernetičke sigurnosti s obzirom na rizik ugroze. Osiguranje provedbe i uspostava sankcijskog režima je ostavljeno državama članicama, pa se prionulo transpoziciji i izradi propisa kojima će se to i postići, s očekivanim završetkom u I. kvartalu 2022. godini.

Europski parlament i Vijeće su donijeli Uredbu (EU) 2021/887 o osnivanju Europskog industrijskog, tehnološkog i istraživačkog središta za razvoj kompetencija na području kibernetičke sigurnosti (ECCC) te je ono započelo s radom konstituiranjem Upravnog odbora. U I. kvartalu 2022. godine se očekuje uspostava operativne strukture s Izvršnim direktorom na čelu, te Mreža nacionalnih koordinacijskih središta, preko koje će ići distribucija sredstava iz DEP i Horizon fondova putem pozivnih natječaja. Nadalje, Europska komisija je krajem 2020. godine predstavila prijedlog Direktive o mjerama za zajedničku visoku razinu kibernetičke sigurnosti širom Unije kao reviziju tzv. NIS Direktive iz 2016. godine, u čemu su sudjelovali eksperti i predstavnici država članica po radnim skupinama i tijelima Europskog vijeća. Očekuje se dovršetak konzultacija i donošenje u 2022. godini.

Provodeći Zakon o kibernetičkoj sigurnosti operatora ključnih usluga i davatelja digitalnih usluga, Središnji državni ured za razvoj digitalnog društva kao Nadležno sektorsko tijelo je provelo redovne dvogodišnje nadzore operatora ključnih usluga iz sektora Digitalna infrastruktura i poslovne usluge za državna tijela, a reviziju operatora ključnih usluga će nastaviti u 2022. godini odnosno do transpozicije revidirane NIS Direktive na kojoj se ti procesi i postupci zasnivaju. U 2021. godini troškovi vezani uz kibernetičku sigurnost pokriveni su iz redovnog poslovanja državnih tijela.

# NACIONALNI PLAN OPORAVKA I OTPORNOSTI

Vlada je 2021. godine usvojila Nacionalni plan oporavka i otpornosti 2021.-2026. (NPOO), koji je odobren od strane Europske komisije u srpnju 2021. U sklopu NPOO-a definiraju se slijedeći ciljevi provedbe digitalne tranzicije društva i gospodarstva Hrvatske:

* povećati učinkovitost i transparentnost rada tijela javnog sektora
* uspostaviti upravljačke i koordinacijske strukture za planiranje i provedbu digitalne transformacije društva i javne uprave
* osigurati tijelima javne uprave dostupnost alata i tehnologija potrebnih za razvoj ekonomičnijih i kvalitetnijih digitalnih usluga usklađenih s potrebama njihovih korisnika.

Navedeni ciljevi planiraju se ostvariti provedbom reformi i pripadajućih investicija. Reforme koje se predlažu polaze od tri glavna cilja Digitalne strategije EU (Izgradnja digitalne budućnosti Europe - Shaping Europe's Digital Future), koji trebaju osigurati da Europa iskoristi priliku i svojim građanima, tvrtkama i vladama pruži kontrolu nad digitalnom transformacijom: (i) Tehnologija u interesu građana, (ii) Pravedno digitalno gospodarstvo koje potiče tržišno natjecanje i (iii) Otvoreno, demokratsko i održivo društvo.

Središnji državni ured za razvoj digitalnog društva je nositelji reforme „C2.3. Digitalna transformacija društva i javne uprave“ usmjerene na rješavanje postojećih izazova u praćenju i koordinaciji procesa digitalizacije. U okviru nje planirane su sljedeće četiri reforme:

* C2.3.R1, Strategija digitalna Hrvatska i jačanje međuinstitucijske suradnje i koordinacije za uspješnu digitalnu tranziciju društva i gospodarstva kojoj je cilj utvrđivanje strateškog okvira (vizije, ciljeva, prioriteta i rezultata) za koordiniranu i učinkovitu digitalnu tranziciju društva i gospodarstva, kako bi se promišljeno, strukturirano i strateški kreirali preduvjeti za stavljanje digitalizacije u funkciju pokretača gospodarstva;
* C2.3. R2, Unaprjeđenje interoperabilnosti informacijskih sustava sa ciljem uspostave, nadogradnje i povezivanja temeljnih registara u okviru središnjeg sustava interoperabilnosti te implementacija centralnog skladišta podataka;
* C2.3. R3, Modernizacija i daljnji razvoj državne informacijske infrastrukture kao osnove za sigurnu i financijski učinkovitu interakciju tijela javne uprave sa ciljem konsolidacije i nadogradnje Državne informacijske infrastrukture i servisa, smanjenje troškova i optimizacija javnih procesa, uspostava efikasnije komunikacije s građanima te unaprjeđenje postojećih sustava;
* C2.3. R4, Jačanje povezivosti kao osnove digitalne tranzicije društva i gospodarstva gdje se planiraju ostvariti sljedeći ciljevi: (i) osigurati pravovremenu i sveobuhvatnu implementaciju regulatornog okvira donošenjem Zakona o elektroničkim komunikacijama kojim će se preuzeti odredbe Direktive (EU) 2018/1972 o Europskom zakoniku elektroničkih komunikacija i provedbu ciljeva Nacionalnog plana razvoja širokopojasnog pristupa u Hrvatskoj u razdoblju od 2021. do 2027.; (ii) omogućiti dostupnost mreža vrlo velikog kapaciteta kućanstvima uz širokopojasni pristup s brzinama od najmanje 100 Mbit/s u smjeru prema korisniku (engl. download); (iii) omogućiti glavnim društveno-ekonomskim pokretačima dostupnost mrežama vrlo velikog kapaciteta koje podržavaju širokopojasni pristup sa simetričnim brzinama od najmanje 1 Gbit/s; (iv) potaknuti investicije u postavljanje 5G mreža u urbanim i ruralnim područjima i duž glavnih kopnenih prometnih pravaca (5G koridori) koje uključuju autoceste, državne ceste i željezničke pruge u Hrvatskoj, u sklopu transeuropske prometne mreže (TEN-T).

Ukupna procijenjena vrijednost ulaganja iznosi 2.868.961.424 kuna.

# USPOSTAVA INTEGRALNOG SUSTAVA ZA UPRAVLJANJE SLUŽBENOM DOKUMENTACIJOM REPUBLIKE HRVATSKE

Projekt je sufinancirala Europska unija iz Europskog socijalnog fonda, Operativnog programa Učinkoviti ljudski potencijali 2014.-2020., Ugovor kodnog broja UP.04.1.1.05.0001 potpisan je 22. siječnja 2018. godine, s trajanjem projekta od 60 mjeseci, od siječnja 2018. godine do siječnja 2023. godine. Ukupna vrijednost ovog projekta iznosi 12.856.124,93 kuna.

Temeljem Strategije razvoja javne uprave 2015-2020 i Strategiie e-Hrvatska 2020 te Zakona o pravu na pristup informacijama i Zakona o ustrojstvu ministarstava i drugih središnjih tijela državne uprave pokrenut je Projekt Uspostava integralnog sustava za upravljanje službenom dokumentacijom Republike Hrvatske kojim se jača i potiče transparentnost u javnom upravljanju kroz trajnu dostupnost i mogućnost ponovne uporabe javnih službenih dokumenata i informacija RH svim zainteresiranima stranama pod jednakim uvjetima, nepristrano i besplatno. Specifični ciljevi projekta uključuju uspostavljanje integriranog sustava za upravljanje službenim dokumentima i podacima RH sa semantičkom, morfološki osjetljivom tražilicom, unaprjeđenje znanja državnih i javnih službenika o obvezama koje proizlaze iz Zakona o pravu na pristup informacijama te kontinuirano usavršavanje službenika o njegovoj primjeni, obvezama i načinima njegovog izvršavanja putem e-usluge Korisničkog pretinca za dostavu službenih dokumenata tijela javne vlasti.

Projekt Uspostave integralnog sustava za upravljanje službenom dokumentacijom Republike Hrvatske je trenutno u fazi aktivnog rada u aktivnostima održavanja edukacija uživo.

Nadalje, iznimna kompleksnost samog integralnog sustava za upravljanje službenom dokumentacijom Republike Hrvatske, razvoj sustava te pojava pandemije i suočavanje s otežanim uvjetima rada i kolaboracije kao ugroza zdravlja članova tima, dovele su do nemogućnosti provođenja svih aktivnosti razvoja i testiranja u ionako vrlo kratkim rokovima realizacije. U svojoj nadležnosti Ured između ostaloga održava i ažurira Središnji katalog službenih dokumenata RH (<https://sredisnjikatalogrh.gov.hr/>) koji se sastoji od četiri zbirke: zbirka pravnih propisa, zbirka međunarodnih ugovora, zbirka glasnika lokalne samouprave, zbirka dokumenata i publikacija te adresarskih baza i namijenjen je trajnoj dostupnosti službenih dokumenata RH te informiranju šire javnosti o radu tijela javne vlasti.

Razvoj sustava započeo je u 12. mjesecu 2020. godine s predviđenim datumom završetka 28.11.2021. No na provedbu projekta znatno je utjecala pandemija COVID-a 19. Zbog objektivnih razloga poput zdravstvenog stanja osoba direktno uključenih u rad na projektu, došlo je do izazova u određenim projektnim aktivnostima. Uz sve navedeno, iznimno dugi procesi nabave usluge upravljanja projektom te usluge razvoja i testiranja sustava za slanje i prikupljanje službenih dokumenata RH, primorali su SDURDD da procijenjeno vrijeme razvoja sustava u postupku nabave vremenski značajno smanji. U 2021 godini, razvijene semantičke tražilice tijekom razvoja evaluiraju se na evaluacijskim zbirkama podataka koje su stvorene uz pomoć stručnjaka iz SDURDD-a. Svi dijelovi sustava s kojima su korisnici u interakciji trebaju biti prethodno razvijeni (korisnički portal) te treba postojati određeni set korisničkih akcija. Modul za rangiranje (eng., Learning to Rank - L2R) koristi povijest korisničkih akcija (registrirani klikovi na liste rezultata, vrijeme odziva korisnika, korisnički podaci do kojih se može doći, a koji mogu dati kontekst pretraživanju) uparenih s upitima te prethodno rangiranim rezultatima upita da bi se s vremenom dao značajniji naglasak dokumentima koje korisnici nalaze korisnima. U 2021. godini došlo je do produljenja roka trajanja projekta čime se omogućava realiziranje svih aktivnosti razvoja sustava optimizacije poslovnih procesa Ureda kroz razvoj programskog sustava upravljanja službenim dokumentima i informacijama tijela javnih vlasti RH i unaprjeđenja tražilice za pronalaženje i preuzimanje zakonskih i podzakonskih akata te direktiva Europske Unije, provođenje integracije između sustava i tražilice, provođenje detaljnih i sveobuhvatnih testiranja te edukacija zaposlenika SDURDD-a kao i državnih i javnih službenika. Ukupni trošak u 2021. godini iznosio je 2.992.651,49 kuna.

# STANDARDIZACIJA RAZVOJA e-USLUGA

Fokus rada javne uprave je biti na usluzi građanima, poslovnim i znanstvenim subjektima. Pametne, cjelovite, standardizirane i sigurne elektroničke usluge, okrenute svojim korisnicima i dizajnirane upravo za njihove životne potrebe pružaju višu kvalitetu života svih građana, poslovnih i znanstvenih subjekata. Pripremom elektroničkih usluga, javna uprava postaje dostupna svima 365/24/7. Strategija javne uprave donosi mjeru koja se odnosi na standardizaciju elektroničkih usluga kao jednog od preduvjeta osiguranja lakšeg korištenja elektroničkih usluga te olakšavanja razvoja novih usluga u javnoj upravi. U Strategiji e-Hrvatska 2020 zacrtano je da će se provesti standardizacija elektroničkih usluga kako bi se korisnicima osigurala pristupačnost i jednostavnost korištenja, te da će se donijeti detaljni standardi za razvoje e-usluga. S ciljem ujednačenog pristupa pri razvoju novih i nadogradnjama postojećih elektronički usluga tijela javnog sektora, Nacionalnim programom reformi 2020. predviđeno je usvajanje okvira za standardizirani razvoj elektroničkih usluga.

Prepoznavanjem ovih obveza i potreba za sustavnim unaprjeđivanjem i standardizacijom digitalnih javnih usluga, Središnji državni ured za razvoj digitalnog društva osmislio je projekt „Unaprjeđenje sustava elektroničkih usluga“, financiran sredstvima EU iz Europskog socijalnog fonda u ukupnom iznosu projekta od 1.800.000,00 kuna, u kojem je nakon analize sadašnjeg stanja i najboljih praksi u Hrvatskoj, Europi i svijetu napravio smjernice razvoja elektroničkih usluga u RH, tzv. eStandard. Ovim eStandardom se utvrđuju aktivnosti i mjere kojima se osigurava jednoobraznost e-Usluga u Republici Hrvatskoj te minimalna razina kvalitete i pristupačnost. Opisani pristup i implementacija Standarda za razvoj e-usluga kroz platforme e-Građani i e-Poslovanje utjecat će na povećanje broja dostupnih e-Usluga, te na sve veće uključivanje lokalne i područne (regionalne) samouprave s vlastitim elektroničkim Uslugama.

Radeći na operativnom dijelu provođenja e-Standarda i osluškujući svoje korisnike koji rade na razvoju elektroničkih usluga Središnji državni ured za razvoj digitalnog društva nastavio je sa digitalizacijom samog procesa e-Standardi putem novog EU projekta „Implementacija eStandarda i daljnje unaprjeđenje sustava elektroničkih usluga“ u ukupnom iznosu projekta od 8.899.895,50 kuna, čiji rezultat jest razvoj portala i informacijskog sustava provođenja eStandarda. Ujedno se očekuje edukacija državnih i javnih službenika koji rade na razvoju elektroničkih usluga, nadogradnja 3 javne usluge putem eStandarda što će doprinijeti popularizaciji razvoja digitalnih vještina i uključivosti.

# e-SUDSKI REGISTAR – FAZA 2

Cilj projekta je tehnološka nadogradnja Sudskog registra i uvođenje nove e-usluge kojom će se poboljšati i pojednostaviti komuniciranje gospodarskih subjekata sa sudovima, posebno u području osnivanja drugih oblika trgovačkih društava za koje još nije omogućeno elektronsko osnivanje.

Internom odlukom nadležnih ustrojstvenih jedinica Ministarstva pravosuđa i uprave odlučeno je da je zbog tehničkih razloga i novonastalih okolnosti, kao i preostalog vremenskog okvira za implementaciju nadogradnji sudskog registra potrebno spojiti nabavu za nadogradnju sudskog registra iz faze 2 sa nabavom nadogradnje BRIS modula sudskog registra koja se financira iz ESF projekta „Daljnje unaprjeđenje kvalitete pravosuđa kroz nastavak modernizacije pravosudnog sustava u Republici Hrvatskoj“. Do sada je održan sastanak s Posredničkim tijelima razine 2 (HZZ i SAFU) na kojem su upoznati o namjeri objedinjavanja nabava iz različitih izvora financiranja. Donesena je Odluka o poništenju postupka javne nabave za Uslugu nadogradnje Sudskog registra radi uvođenja nove e-Usluge (OP Konkurentnost i kohezija 2014.-2020.) (Kodni broj KK.02.2.1.01.0019). Na donesenu Odluku o poništenju postupka je izjavljena je žalba (postupak žalbe je u tijeku) pred Državnom komisijom za kontrolu postupaka javne nabave. Ministarstvo pravosuđa i uprave u 2021. godini pripremalo je dokumentaciju o nabavi za objedinjeni postupak na način da se razlikuju troškovi koji pripadaju pojedinom projektu (ESF i ERDF). Procijenjeni rok za izvršenje objedinjene nabave je 12 mjeseci. Objava postupka nabave je planirana u 2Q/2022 godine, ovisno o ishodu žalbe u prijašnjem postupku. Ministarstvo pravosuđa i uprave će kada postanu poznate sve potrebne informacije podnijeti Zahtjev za produljenjem Ugovora o bespovratnim sredstvima za fazu 2. U 2021. godini aktivno se radilo na pripremi dokumentacije za postupak javne nabave za Uslugu nadogradnje Sudskog registra radi uvođenja nove e-Usluge (OP Konkurentnost i kohezija 2014.-2020.) (Kodni broj KK.02.2.1.01.0019). Također, provodile su se aktivnosti vezane za upravljanje projektom. Ukupni trošak u 2021. godini iznosio je 11.734,12 kuna.

# UPRAVLJANJE ZEMLJIŠNIM PODACIMA

Cilj projekta je uspostava sustava za upravljanje zemljišnim podacima koji će osigurati učinkovitu razmjenu zemljišnih podataka putem elektroničkih usluga između tijela državne uprave (Ministarstva pravosuđa i uprave i Državne geodetske uprave) kao pružatelja podataka (tj. servisa) te ostalih definiranih korisnika. Do sada su provedene nabave snimke stanja i studije i nabavljeni su skeneri za ZK odjele. Od 30. lipnja 2020. godine u provedbi je glavna aktivnost projekta koja se odnosi na dizajn, razvoj i implementaciju sustava za upravljanje zemljišnim podacima. Ugovor s Zajednicom ponuditelja je potpisan na rok od 12 mjeseci (ukupna vrijednost Ugovora 17.625.000,00 kuna) i očekuje se izvršenje svih aktivnosti predviđenih Ugovorom o dodjeli bespovratnih sredstava do kraja razdoblja provedbe projekta. U 2021 godini provodile su se aktivnosti vezane za upravljanje projektom i pripremu projektne dokumentacije. te je započeta aktivnost dizajna, razvoja i implementacije sustava za upravljanje zemljišnim podacima. Ukupni trošak u 2021. godini iznosio je 3.005.821,25 kuna.

# UVOĐENJE I NADOGRADNJA SUSTAVA ZA PLAĆANJE I MJERENJE UČINKOVITOSTI BOLNIČKOG SUSTAVA HR DRG

Cilj projekta je omogućiti plaćanje bolničkog liječenja prema efikasnosti provedenih procedura te motiviranjem bolnica za što efikasnijim liječenjem pacijenata uz smanjenje troška liječenja i broja dana ležanja. Ovim projektom izgradit će se integracijske točke s centralnim šifrarnicima i sustavima zaprimanja i likvidacije bolničkih računa. U svibnju 2020. osnovana je Radna skupina za pripremu i provedbu Projekta ˝Uvođenje i nadogradnja sustava za plaćanje i mjerenje učinkovitosti bolničkog sustava (HR DRG)˝ sa zadaćom provedbe i praćenja projekta.

U travnju 2021. potpisan je ugovor za element projekta Nabava usluge pomoći za upravljanje projektom, Ugovor 52/21, s tvrtkom KEY PROJECT d.o.o. za uslugu pomoći u vođenju projekta HR DRG i postupaka javne nabave. Za element projekta Nabava "develop" licence AR-DRG sustava sukladno pravilima licenciranja AR-DRG sustava HZZO je u srpnju 2021. dobio suglasnost Ministarstva zdravstva da kao predstavnik Republike Hrvatske pregovara i nabavi licence AR DRG. Započeli su pregovori s australskom agencijom Independent Hospital Pricing Authorithy oko uvjeta kupnje najnovije verzije licence AR-DRG (verzija 11) koja uključuje ICD/ACHI verziju 12. Pripremana je tehnička dokumentacija za element projekta Izgradnja i uspostava HR-DRG sustava kao i element stručno medicinska analiza novih i promijenjenih DRG grupa, a kojima je osnova AR DRG licenca. Tijekom dosadašnjeg trajanja projekta poslano je 8 zahtjeva za nadoknadom sredstava, te je u prosincu 2021. predan SAFU zahtjev za produljenje trajanja projekta HR DRG. U travnju 2021. potpisan je ugovor za element projekta Nabava usluge pomoći za upravljanje projektom, Ugovor 52/21, s tvrtkom KEY PROJECT d.o.o. za uslugu pomoći u vođenju projekta HR DRG i postupaka javne nabave. Za element projekta Nabava "develop" licence AR-DRG sustava sukladno pravilima licenciranja AR-DRG sustava HZZO je u srpnju 2021. dobio suglasnost Ministarstva zdravstva da kao predstavnik Republike Hrvatske pregovara i nabavi licence AR DRG. Započeli su pregovori s australskom agencijom Independent Hospital Pricing Authorithy oko uvjeta kupnje najnovije verzije licence AR-DRG (verzija 11) koja uključuje ICD/ACHI verziju 12. Nadalje, pripremana je tehnička dokumentacija za element projekta Izgradnja i uspostava HR-DRG sustava kao i element stručno medicinska analiza novih i promijenjenih DRG grupa, a kojima je osnova AR DRG licenca. Predan je SAFU zahtjev za produljenje trajanja projekta HR DRG. Ukupni trošak u 2021. godini iznosio je 200.682,96 kuna.

# USPOSTAVA e-REGISTRA ZGRADA

Projekt je započeo 22. ožujka 2019. i trajat će do 22. prosinca 2022. godine (45 mjeseci). Osnovni cilj projekta "Uspostava e-Registra zgrada" je definirati metodologiju za prikupljanje i obradu podataka o zgradama, prikupiti podatke o zgradama za područje Varaždinske županije i uspostaviti višenamjenski informacijski sustav registara zgrada, koji će biti osnova za uspostavljanje nove evidencije registra zgrada za područje cijele Republike Hrvatske. Projekt se sastoji od tri elementa: Definiranje metodologije prikupljanja i obrade podataka o zgradama, prikupljanje i obrada podataka o zgradama i uspostava informacijskog sustava za registar zgrada za Varaždinsku županiju; Promidžba i vidljivost; Upravljanje projektom i administracija.

Dana 01. veljače 2021. godine potpisan je Ugovor o javnoj nabavi usluga "Geoinformatičke usluge na uspostavi registra zgrada za područje Varaždinske županije i izrada višenamjenskog informacijskog sustava registra zgrada". Provedeno je izvještavanje na web stranicama DGU-a o projektu, te je napravljeno istraživanje tržišta kao priprema za izradu dokumentacije o nabavi. Ukupni trošak u 2021. godini iznosio je 4.223.188,66 kuna.

# UNAPRJEĐENJE PRISTUPA PROSTORNIM PODACIMA JAVNOG SEKTORA PUTEM GEOPORTALA NIPP-a

Državna geodetska uprava (DGU) korisnik je bespovratnih sredstava iz Prioritetne osi 2 – Korištenje informacijske i komunikacijske tehnologije Operativnog programa Konkurentnost i kohezija 2014. – 2020. kojima se iz Europskog fonda za regionalni razvoj financiro projekt „Povećanje dostupnosti prostornih podataka NIPP-a putem e-usluga“. Osnovni cilj projekta je povećati dostupnost prostornih podataka NIPP-a pomoću programskih rješenja za harmonizaciju i razvoj e-usluga. Projekt je završio 1.lipnja 2021. godine. Projekt se provodio kroz sljedeće aktivnosti: harmonizacija podataka i razvoj e-usluga pregleda i preuzimanja, izrada modula „Primjeri dobre prakse za korištenje prostornih podataka NIPP-a“ na Geoportalu NIPP-a, edukacija djelatnika Državne geodetske uprave i izabranih subjekata NIPP-a te promidžba i vidljivost. Nabavljena su programska rješenja za harmonizaciju i razvoj usluga nad prostornim podacima. Razvijeno je 10 usluga pregleda i preuzimanja nad podacima subjekata NIPP-a te je izrađen modul „Primjeri dobre prakse” na Geoportalu NIPP-a. Ukupni trošak u 2021. godini iznosio je 642.875,00 kuna.

# DIGITALIZACIJA KULTURNE BAŠTINE

Projektom e-Kultura Digitalizacija kulturne uspostavlja se središnji sustav za pohranu, pristup, agregaciju i pretraživanje digitalizirane građe kulturne baštine. Središnji sustav doprinosi povećanju korištenja IKT-a u komunikaciji između građana i javne uprave. Projektom je osigurana sigurna pohrana digitalnog kulturnog sadržaja i omogućen jedinstveni pristup digitalizirane kulturne baštine građanima. Izrada središnjeg sustava je u provedbi, uspostavljena je testna i produkcijska okolina na CDU. Izrađene su smjernice i dokumenti za digitalizaciju kulturne baštine, do kraja projekta se planiraju završiti, dodatne smjernice i operativni model IKT sustava. Provedene su i ugovorene javne nabave za opremu za digitalizaciju kulturne baštine. Održano je predstavljanje projekta prije početka projektnih aktivnosti u cilju promocije projekta javnosti. Ukupni trošak u 2021. godini iznosio je 11.416.072,00 kuna.

# HRVATSKI DIGITALNI TURIZAM

Ministarstvo turizma i sporta nositelj je projekta Hrvatski digitalni turizam. Projekt je vrijedan oko 54 milijuna kuna od čega se 85 posto iznosa sufìnancira iz Europskih strukturnih i investicijskih fondova (ESIF). Planirani završetak projekta koji se sufinancira iz Europskog fonda za regionalni razvoj (EFRR), čija vrijednost iznosi oko 39,7 milijuna kuna, je 1. veljače 2023., dok je planirani završetak projekta koji se sufínancira iz Europskog socijalnog fonda (ESF), číja vrijednost iznosi oko 14,3 milijuna kuna, 6. svibnja 2023. godine.“, Partneri na projektu su Hrvatska turistička zajednica, Turistička zajednica Splitsko-dalmatinske županije i Splitsko-dalmatinska županija. Projekt eTurizam za cilj ima poboljšati komunikaciju između građana i javne uprave u turizmu te povećati učinkovitost i transparentnost javne uprave u pružanju javnih usluga u turizmu prema građanima - kroz uspostavu osam kvalitetnih, brzih i korisnički orijentiranih elektroničkih usluga na višim razinama informatiziranosti. Razvijene usluge bit će smještene u Centru dijeljenih usluga.

Kroz projekt eTurizam kreirat će se integrirani informacijski sustav e-usluga u turizmu kojem je cilj kroz digitalizaciju i optimizaciju svih procesa u turizmu te povezivanje podataka iz više evidencija potaknuti daljnji razvoj turističkih i ugostiteljskih usluga u Republici Hrvatskoj, ali i unaprijediti komunikaciju i poslovanje između građana i javne uprave u turizmu na bržu i višu razinu. Projektom je predviđeno 48 postupaka nabave za ugovaranje vanjskih pružatelja usluga ili isporučitelja robe. U okviru projekta do danas, Ministarstvo turizma i sporta i Hrvatska turistička zajednica, su proveli aktivnosti koje se odnose na analizu, dizajn te planiranje razvoja javnih e-usluga te na temelju toga provodili aktivnosti (dio njih je još u tijeku provedbe) koje se odnose na razvoj i nadzor nad uspostavom e-usluga u turizmu. Za razvoj i uspostavu svih e-usluga su ugovoreni vanjski pružatelji usluga. U svrhu pružanja kvalitetnijih javnih usluga, kroz projekt je nabavljena adekvatna informatička oprema za potrebe službenika u nadležnim upravnim tijelima u županijama i Ministarstva turizma i sporta te zaposlenika sustava turističkih zajednica. Redovno su se provodile aktivnosti promidžbe i vidljivosti u ovisnosti o postignutim rezultatima. Ministarstvo turizma i sporta i Hrvatska turistička zajednica tijekom 2021. godine su provodile postupke nabava i ugovaranje za razvoj e-usluga iz svoje nadležnosti. Hrvatska turistička zajednica je za sustav prijave i odjave gostiju (eVisitor) i turističko-informacijski portal (croatia.hr) provodila aktivnosti razvoja uspostave i nadogradnje e-usluga te nabavljala potrebne licence za turističko-informacijski portal koje nisu dostupne u okviru CDU-a. Ministarstvo turizma i sporta je nakon ugovaranja intenzivno radilo na razvoju središnjeg turističkog registra, sustava za registraciju obavljanja djelatnosti i pokretanje poslovanja u području turizma i ugostiteljstva te sustav za dodjelu dostupnih potpora u turizmu. Uspostava svih e-usluga Ministarstva turizma i sporta se realizira u okviru jednog ugovora koji se provodio tijekom 2021. godine (još je u tijeku) čije su aktivnosti međusobno komplementarne i povezane te će se njihova implementacija realizirati sukcesivno, pri čemu su do sada uspostavljene potrebne okoline u CDU za udomljavanje e-usluga, zatražene i ishođene suglasnosti za dio potrebnih integracija preko GSB-a, te se radilo na razvoju, nadzoru i internom testiranju e-usluga. Ukupni trošak u 2021. godini u okviru Europskog fonda za regionalni razvoj iznosio je 12.557.020,62 kuna, dok je ukupni trošak u okviru Europskog socijalnog fonda iznosio 780.136,66 kuna.

# INTEGRIRANI INFORMACIJSKI SUSTAV MHB

Cilj projekta je obuhvatiti sve redovito ažurirane informacije o hrvatskim braniteljima te članovima njihovih obitelji na jednom mjestu, u jednoj bazi te omogućiti dostupnost javnih usluga krajnjim korisnicima, uključujući korisnike u udaljenim mjestima i na otocima, kao i olakšan pristup informacijama osobama s posebnim potrebama i ugroženim skupinama putem sustava e-Građani. Ugovor o dodjeli bespovratnih sredstava u iznosu od 4.097.802,50 kuna sklopljen je 7. studenoga 2019. godine, a provedba projekta trajala je do 31. svibnja 2021. godine.

Djelatnicima Ministarstva hrvatskih branitelja omogućeno je učinkovito korištenje resursa obuhvaćanjem svih redovito ažuriranih informacija o hrvatskim braniteljima i članovima njihovih obitelji na jednom mjestu, u jednoj bazi te izradom jedinstvenog korisničkog sučelja. Izvršeno je objedinjavanje postojećih baza podataka u konsolidirani sustav te se izradilo jedinstveno korisničko sučelje. Stvorena je i dodatna korist za krajnje korisnike usluga Ministarstva kroz razvoj e-usluga, odnosno uspostavljen je sustav za upravljanje e-Zahtjevima Ministarstva, a koji je povezan sa sustavom NIAS. Pružatelj usluge izrade informacijskog sustava organizirao je radionice s ključnim djelatnicima pojedinih organizacijskih jedinica na kojima ih je obučavao i dao im smjernice za daljnji rad u novom sustavu, a djelatnici koji su završili edukaciju za rad u novom sustavu prenijeli su znanje ostalim djelatnicima Ministarstva te prenose znanje novim djelatnicima. U 2021 godini Izrađeno je sučelje za online dohvat i predaju podataka drugim tijelima državne uprave te je integrirani informacijski sustav Ministarstva hrvatskih branitelja stavljen u funkciju. Također, održane su edukacije za korisnike sustava. Ukupni trošak u 2021. godini iznosio je 459.867,50 kuna.

# ZAKLJUČAK

Tijekom 2021. godine proveden je značajan broj mjera i aktivnosti iz planiranih projekata i reformi, a sve kako bi se osiguralo ostvarenje ciljeva zadanih iz usvojenih strategija Republike Hrvatske usmjerenih na procese digitalne transformacije javne uprave, života građana, poslovnih subjekata i društva u cjelini. Implementacijom novih rješenja i usluga otvorit će se nove mogućnosti i za poduzeća, potaknuti razvoj pouzdane tehnologije, podupirati otvoreno i demokratsko društvo, omogućiti razvoj dinamičnog i održivoga gospodarstva, potaknuti borba protiv klimatskih promjena i postići zelena tranzicija.

Redizajnirani sustav e-Građani sa novim jedinstvenim sučeljem kojem se može pristupiti s mrežne stranice [https://gov.hr postaje centralno mjesto u državi na kojem građani mogu dobiti sve relevantne informacije koje se tiču korištenja digitalnih javnih usluga, na kojem mogu pristupiti javnim digitalnim uslugama u državi te vidjeti sve obavijesti koje im država šalje. U navedenom periodu u sustav e-Građani spojeno je novih 13 e-usluga, što ukupno iznosi 99 e-usluga.](https://gov.hr)

Osim fokusa u segmentu digitalizacije usluga za građane, SDURDD provodi i projekt uspostave servisa za poslovne subjekte. Uspostavljanjem sustava e-Poslovanje pridonosi se administrativnom rasterećenju za poslovne subjekte kroz elektroničku komunikaciju s javnom upravom, postiže znatne financijske i vremenske uštede za poslovne subjekte, povećava dostupnost samih usluga, a ujedno pridonosi poboljšanju ekonomičnosti i učinkovitosti javne uprave. Tijekom 2021. godine, uspostavljene su testna i produkcijska platforma e-Poslovanje na koju je započeta integracija prvih e-usluga namijenjenih poslovnim subjektima.

Sa ciljem digitalizacije poslovnih procesa te poboljšanjem komunikacije javne uprave s korisnicima – fizičkim i pravnim osobama, provedbom projekta ePristojbi Ured je omogućio bezgotovinsku naplatu pristojbi i naknadu u pružanju javnih usluga te upravljanje istim. Tijekom 2021. godine smanjen je broj usluga sa 215 usluga na 45 javnih usluga za koje se naplaćuju pristojbe i naknade koje u županijama za preuzete poslove središnjih tijela državne uprave. Također je započela pilot faza naplate 26 usluga Ministarstva unutarnjih poslova putem 127 POS uređaja u policijskim upravama i policijskim postajama.

Nastavljena je uspostava kompleksne elektroničke usluge prema korisnicima odgojno-obrazovnih institucija - eUpisi. Tijekom 2021. godine uspostavljen je produkcijski rad dvaju modula: upisi u ustanove ranog i predškolskog odgoja i obrazovanja i upisi u učeničke domove. Modul za upise u vrtiće koristilo ukupno 36 vrtića u redovnom i naknadno održanim upisnim rokovima. Ukupno je predano 3.214 zahtjeva za upis koji su obrađeni kroz sustav. Također, sustav je koristio i 1.951 učenik koji je tražio smještaj u nekom od 60 učeničkih domova u pedagoškoj godini 2021/22.

Završen je projekt „Povećanje dostupnosti prostornih podataka NIPP-a putem e-usluga“. Nabavljena su programska rješenja za harmonizaciju i razvoj usluga nad prostornim podacima, razvijeno je 10 usluga pregleda i preuzimanja nad podacima subjekata NIPP-a te je izrađen modul „Primjeri dobre prakse” na Geoportalu NIPP-a.

U funkciju je stavljen projekt integriranog informacijskog sustava Ministarstva hrvatskih branitelja kojem je cilj obuhvatiti sve redovito ažurirane informacije o hrvatskim braniteljima te članovima njihovih obitelji na jednom mjestu, u jednoj bazi te omogućiti dostupnost javnih usluga krajnjim korisnicima, kao i olakšati pristup informacijama osobama s posebnim potrebama i ugroženim skupinama putem sustava e-Građani.

Digitalnom platformom ePečat i ePotpis povećana je učinkovitost komunikacije unutar sustava državne i javne uprave te se potiče razvoj usluga koje građani i poslovni subjekti mogu obavljati bez ograničenja radnog vremena i koja im pruža dodatnu sigurnost za korištenje usluga iz vlastitog doma ili s mobilnih uređaja. Provedene su sve aktivnosti utvrđene projektnim planom, te su izrađeni i isporučeni svi predviđeni moduli platforme.

Projekt Uspostave integralnog sustava za upravljanje službenom dokumentacijom Republike Hrvatske, kojim se jača i potiče transparentnost u javnom upravljanju kroz trajnu dostupnost i mogućnost ponovne uporabe javnih službenih dokumenata i informacija RH svim zainteresiranima stranama pod jednakim uvjetima, nepristrano i besplatno, u fazi je detaljnih i sveobuhvatnih testiranja te edukacije zaposlenika SDURDD-a kao i državnih i javnih službenika.

S ciljem daljnje konsolidacije i nadogradnje Državne informacijske infrastrukture i servisa, smanjenja troškova i optimizacije javnih procesa te unaprjeđenja postojećih sustava, SDURDD provodi aktivnosti u više projekata. Nastavljena je nadogradnja platforme Centra dijeljenih usluga, odnosno povezivanje tijela javnog sektora putem središnje osnovice za sigurnu razmjenu podataka, a tijekom 2021. godine u CDU je uključeno dodatnih 131 korisnika, tako da sad ima ukupno 233 korisnika. Također u Državnu sabirnicu, odnosno središnju osnovicu za sigurnu razmjenu podataka, integrirano je 17 tijela/institucija, koje su izložile svoje registre i evidencije s ciljem osiguranja sigurne razmjene podataka među državnim tijelima i institucijama.

Novo aplikativno rješenje Portala otvorenih podataka data.gov.hr omogućilo je pristup podacima koje objavljuju tijela javne vlasti za ponovno korištenje u komercijalne i nekomercijalne svrhe. Krajem 2021. godine na portalu je objavljeno 1.125 skupova podataka od 123 izdavača, koji su potpuno slobodni za korištenje.

Kako bi se omogućila transgranična elektronička identifikacija prilikom korištenja javnih usluga, Republika Hrvatska se do 31. prosinca 2021. godine u potpunosti povezala, sukladno eIDAS Uredbi, s Ciprom, Poljskom, Češkom, Litvom, Finskom, Grčkom i Danskom. Isto tako, testno se povezala s Mađarskom, Irskom i Bugarskom. Do danas u potpunosti se povezala s 22 zemlje, a preostaje još povezivanje s Francuskom, Islandom, Lihtenštajnom i Rumunjskom.

Temeljem poziva za dostavu projektnih prijedloga u postupku dodjele bespovratnih sredstava trajnog modaliteta “Razvoj e-usluga" u predmetnom razdoblju započele su aktivnosti vezane za više značajnih projekata:

* “Uspostava sustava za upravljanje zemljišnim podacima” koji će osigurati učinkovitu razmjenu zemljišnih podataka putem elektroničkih usluga između tijela državne uprave,
* ˝Uvođenje i nadogradnja sustava za plaćanje i mjerenje učinkovitosti bolničkog sustava (HR DRG)˝, kojem je cilj omogućiti plaćanje bolničkog liječenja prema efikasnosti provedenih procedura te motiviranjem bolnica za što efikasnijim liječenjem pacijenata,
* “Uspostava e-Registra zgrada čiji je cilj definirati metodologiju za prikupljanje i obradu podataka o zgradama, prikupiti podatke o zgradama za područje Varaždinske županije i uspostaviti višenamjenski informacijski sustav registara zgrada, koji će biti osnova za uspostavljanje nove evidencije zgrada za područje cijele Republike Hrvatske“,
* eKultura, kojim se uspostavlja središnji sustav za pohranu, pristup, agregaciju i pretraživanje digitalizirane građe kulturne baštine,
* eTurizam, kojim će se kreirati integrirani informacijski sustav e-usluga u turizmu kojem je cilj kroz digitalizaciju i optimizaciju svih procesa u turizmu te povezivanje podataka iz više evidencija potaknuti daljnji razvoj turističkih i ugostiteljskih usluga u Republici Hrvatskoj.

Kako bi se osigurao daljnji napredak hrvatskog društva i gospodarstva kroz jačanje i izgradnju strateških digitalnih kapaciteta kroz razvoj digitalnih usluga i digitalne transformacije, daljnji razvoj državne informacijske infrastrukture, povećanje dostupnosti interoperabilnih digitalnih javnih usluga građanima i gospodarskim subjektima, razvoj i izgradnju širokopojasne infrastrukture i elektroničkih komunikacijskih mreža vrlo velikog kapaciteta te razvoj digitalnih kompetencija zaposlenika u javnoj upravi i pravosuđu, osmišljene su reforme i projekti unutar Nacionalnog plana oporavka i otpornosti. U daljnjem periodu planirana su znatna ulaganja u digitalizaciju javne uprave, potporu modernizaciji digitalne infrastrukture i poboljšanje digitalnih javnih usluga za građane i poduzeća. Plan sadržava i niz usklađenih mjera za unapređenje interoperabilnosti informacijskih sustava kojima se koriste hrvatska tijela javne vlasti, što će se ostvariti uspostavom središnjeg sustava za ta tijela, te za podršku donošenju odluka temeljenih na podacima na svim razinama uprave. Također predviđena su i znatna ulaganja u segmentu proširenja kapaciteta državnog oblaka i njegove integracije u zajedničke europske podatkovne prostore.

# TABLIČNI PRIKAZ UTROŠENIH SREDSTAVA ZA ISKAZANE STAVKE IZVJEŠĆA O RADU I RAZVOJU DRŽAVNE INFORMACIJSKE INFRASTRUKTURE U 2021. GODINI

|  |  |  |  |
| --- | --- | --- | --- |
| Rb | Naziv projekta | Broj stavke/konta u Državnom proračunu | Utrošena sredstva u 2021. godini (kuna, s PDV) |
| 1. | e-Građani | A830019 | 12.030.980,14 kn |
| 2. | e-Poslovanje | A912017 | 4.872.379,92 kn |
| 3. | e-PristojbeSustav za naplatu javnih davanja putem platnih kartica | A912017A912015 | 18.279.392,34 kn2.102.178,21 kn |
| 4. | E-Savjetovanja | A912001 | 187.500,00 kn |
| 5. | e/m Potpis e/m Pečat | SDURDD-A912017 | 6.205.670,00 kn |
| 6. | CDU | A912012 | 25.853.312,07 kn |
| 7. | e-Upisi  | SDURDD -A912017 | 3.550.388,73 kn |
| CARNET | 4.521.627,16 kn |
| MZO - K818050 |  273.381,17 kn |
| 8. | Unaprjeđenje sustava evidencije i upravljanja državne imovine | A912009 | 380.050,00 kn |
| 9. | Portal otvorenih podataka | A912007 | 1.645.216,96 kn |
| 10. | Mreže državne informacijske infrastrukture | a) HITRONet | SDURDD: A757012 | 4.665.000,00 kn |
| 36 tijela javnog sektora | 4.343.621,37 kn |
| b) CARNET | CARNET | 30.091.174,74 kn |
| 12. | Registar ProDII | - | - kn  |
| 13. | Vijeće za DII | - | - kn  |
| 14. | Kibernetička sigurnost | - | - kn  |
| 15. | Uspostava integralnog sustava za upravljanje službenom dokumentacijom Republike Hrvatske | A912005 | 2.992.651,49 kn |
| 16. | e-Sudski registar – faza 2 (MPU) | A544091 | 11.734,12 kn |
| 17. | Upravljanje zemljišnim podacima (MPU ) | K544091 | 3.005.821,25 kn |
| 18. | Uvođenje i nadogradnja sustava za plaćanje i mjerenje učinkovitosti bolničkog sustava HR DRG (HZZO) | A600024 | 200.682,96 kn |
| 19. | Uspostava e-Registra zgrada (DGU) | T664042 | 4.223.188,66 kn |
| 20. | Unaprjeđenje pristupa prostornim podacima javnog sektora putem geoportala NIPP-a ((Državna geodetska uprava) | A664033 | 642.875,00 kn |
| 21. | Digitalizacija kulturne baštine (MKM) | A781012 | 11.416.072,00 kn |
| 22. | Hrvatski digitalni turizam (MTS) | A587057 | 12.557.020,62 kn |
| A587056 | 780.136,66 kn |
| 23. | Integrirani informacijski sustav (MHB) | A522028 | 459.867,50 kn |
| Ukupno u 2021. godini za iskazane stavke: | **155.291.923,07 kn** |